Pevar Levr ha Pemp Klaselour - Wikipedia\nAr Pevar Levr ha Pemp Klaselour, sinaeg 四書五經, pinyin sì shū wŭ jīng “pevar levr pemp klaselour”, a reer e Sina eus levrioù hengounel bet skrivet da vare an Nevezamzerioù ha Diskar-amzerioù (~772-~475 KJK) hag ar Stadoù Brezelour (475-221 KJK).\nAn andon d'ar Gonfusianegezh eo ar Pemp Klaselour, ha war ar Pevar Levr e voe savet an Nevez-Konfusianegezh.\n1 Ar Pevar Levr\n1.1 Ar Ouiziegezh Veur\n1.2 Kelennadurezh ar C'hreiz\n1.3 Kendivizoù Konfusius\n1.4 Ar Mengzi\n2 Ar Pemp Klaselour\n2.1 Klaselour ar C’hemmoù\n2.2 Klaselour an Teulioù\n2.3 Klaselour ar Barzhonegoù\n2.4 Klaselour al Lidoù\n2.5 Bloazdanevelloù an Nevezamzerioù ha Diskar-amzerioù\n3.1 Ar skridoù klasel\n3.2 Diwar-benn ar skridoù klasel\nAr Pevar Levr[kemmañ | kemmañ ar vammenn]\nAr Pevar Levr (四書, sì shū) zo skridoù klasel sinaek a voe dibabet gant ar prederour nevez-konfusian ZHU Xi (1130-1200) e-kerzh ren ar remziad Song (960-1279), evit staliañ live kentañ ar Gonfusianegezh ha, war an dro, ersaviñ a-dal d’an Daoegezh ha d’ar Vouddhaegezh.\nA-hed ren ar remziadoù Ming (1368-1644) ha Qing (1644-1912) e voe Ar Pevar Levr kalon an deskadurezh rekis evit tremen an arnodennoù a zigore an nor war-du kargoù e melestradur an impalaeriezh.\nAr Ouiziegezh Veur[kemmañ | kemmañ ar vammenn]\nAr Ouiziegezh Veur\nkaerskrivet gant ZHAO Mengfu\nen azeuldi konfusian Tainan e Taiwan.\nUnan eus pennadoù Klaselour al Lidoù (gwelit izeloc’h) e oa 大學, dà xué, Ar Ouiziegezh Veur er penn kentañ. Ez-hengounel e vez lakaet dindan anv Konfusius (551-479 KJK) hag e studier ZENG Shen (505-436 KJK), a vo lesanvet Zeng Zi ("Mestr Zeng") diwezhatoc'h.\nBrud vras a c'hounezas Ar Ouiziegezh Veur adal ma voe embannet gant Zhu Xi en un doare distag diouzh Klaselour al Lidoù hag e korf ar Pevar Levr.\nE deroù ar skrid berr-se ez eus ur raklavar gant Zhu Xi ma laka an Dà Xué da bazenn gentañ war-du ar ouiziegezh ; ur pennad berr a vije bet skrivet gant Konfusius e-unan eo kalon ar skrid ; d’e heul ez eus nav displeg gant Zeng Zi.\nPetra bennak ma oa bet savet goude marv Konfusius ez eo an dastumad skridoù-se feal da vennozhioù ar Mestr, ha pouezus eo dre ma tispleg meur a zodenn brederouriezhel ha politikel o devo ul levezon vras war buhez Sina, koulz en amzer hen hag en amzer-vremañ.\nGalloud ar skrid berr-se, evel hini an holl skridoù klasel sinaek, eo ar jubennadur liesdoare a c’haller ober anezhañ hervez mare ha mennozhioù al lennerien.\nDre e zibab e klaskas Zhu Xi lakaat Ar Ouiziegezh Veur da dalvezout er bed a-bezh, pa bouez war dever ar renerien da “adlakaat ar bobl da greiz ar Stad” ha da “imbourc’hiñ an traoù” (ge wù).\nEn e raklavar ez embann Zhu Xi pal al levr :\nAr pezh a zo kelennet er Ouiziegezh Veur eo diskouez ar vertuz hollvrudet, adsevel ar bobl ha chom en uhelañ dreistelezh.\nE kalon ar skrid emañ diogelet pennaennoù kelennadurezh Konfusius a-zivout emzalc’h ar renerien :\nkent skignañ o vertuz dre ar bed e rankont merañ mat o Stad, kent merañ mat o Stad e rankont merañ mat o ziegezh, kent-se e rankont em seveniñ, a-benn em seveniñ e rankont reizhañ o spered, a-benn reizhañ o spered e rankont bezañ gwirion en o soñjoù, a-benn bezañ gwirion en o soñjoù e rankont bezañ desket-bras, ha dre imbourc'h an traoù e teuer da vezañ desket-bras ;\nur wezh imbourc'het an traoù e vo peurglok o deskadurezh, alese e vo gwirion o soñjoù, alese e vo reizhet o spered, alese e vint sevenet, alese e vo o ziegezh meret-mat, alese e vo o Stad meret-mat hag alese e vo peoc'h er bed a-bezh ;\nforzh pe zen er Stad, gant ma vo gouest da ober evel a-us, a c’hall ren war ar Stad – dre e zalvoudegezh e vo e karg, ha n’eo ket dre e lignez ;\nEn nav displeg war-lerc’h e ro Zeng Zi displegadennoù eus kalon ar skrid,.\nKelennadurezh ar C'hreiz[kemmañ | kemmañ ar vammenn]\ne kaerskrivadur ar c'hloer.\nHervez an hengoun e vije 中庸, zhōng yōng, “ar c’hreiz reizh” [kelennadurezh Konfusius] bet skrivet gant mab-bihan nemetañ Konfusius, KONG Ji, lesanvet ZI Si (481-402 KJK), met ur pennad all eus Klaselour al Lidoù eo e gwirionez.\nDa vare ar remziad Qing (1644-1911) ez embannas ar gouizieg CUI Shu (1740-1816) ne c'halle ket ar Zhongyong bezañ bet skrivet gant Zi Si, evit abegoù yezhoniel anat (evitañ). A-du e sav ar ouizieien a-vremañ, ha hervezo e vije ar skrid – lodennoù anezhañ da nebeutañ – bet kendastumet e-kerzh ar marevezh Han kentañ (206 KJK-9 GJK).\nKelennadurezh ar C'hreiz a reer peurliesañ eus ar skrid-se, pe c'hoazh Ar stad a gempouez ha kendoniezh e Sina, ar ger kendoniezh o tont eus geriaoueg ar sonerezh.\nEn tu all d’unan eus skridoù-diazez an Nevez-Konfusianegezh ez eus ur meizad eus Ar C’hreiz Reizh, a zo tennet eus Kendivizoù Konfusius (Lun Yu, gwelit izeloc’h) :\nAr Mestr a lavaras : “Dreist eo efedusted ar c’hreiz reizh, met pell zo ez eo bet kollet ar c’heal anezhañ gant an darn vrasañ eus an dud.”\n– Kendivizoù Konfusius, VI-29, ha Zhongyong, 3\nPelloc'h, er sturienn XIII.21, e kaver : Anez heulierien ar c'hreiz reizh e ranker ober gant an dud fourradus hag ar re abaf. Herr zo gant an dud fourradus da nebeutañ, ha distrander gant ar re abaf.\nSiwazh, neblec’h all er C’hendivizoù ne gaver ster resis “ar c’hreiz reizh” hervez Konfusius. Tu zo da soñjal n'en displegas ket peogwir e c'houlenne digant e heulierien studiañ ar skridoù kozh, hag ar Zhongyong en o zouez dres a-walc'h.\nKlask e zisplegañ a reas Zi Si neuze war a hañval, met gwall levezonet e voe gant an Daoegezh pa reas dave d’ar meizad a Yin ha Yang, a zo pell diouzh preder ar Gonfusianed kentañ.\nTost da hini an Nevez-Konfusian Zhu Xi eo an doare daoad-se avat, ha setu perak marteze e lakaas ar Zhongyong e korf ar Pevar Levr. Bezet pe vezet emañ Ar c'hreiz reizh e kalon ar Gonfusianegezh.\nHiroc'h a-galz eo Kelennadurezh ar C'hreiz eget Ar Ouiziegezh Veur, pa ya 33 fennad d'e ober.\nGwall ledan eo ar meizad zhōng yōng, pa sell ouzh kement darempred ha kement ober e buhez mab-den. A-douez traoù all e talvez kement ha kempouez, dereadegezh, diouer a ragvarn, eeunded, gwirionded, gwiriegezh, habaskter, hag onestiz.\nDa skouer, ur mignon a rankje bezañ na re dost na re bell ; ar boan hag al levenez a rankje bezañ habask, rak levenez diroll a c'hall bezañ ken noazus hag ar glac'har. Ret e vije d'an den chom divrall er c'hreiz bepred, daoust ha pe zarvoud a c'hoarvezje. Reizh eo hevelep emzalc'h e-keñver lezennoù an hollved – a ro an notenn-greiz e rankje pep den chom kendoniet ganti, natur wirion ar reizhkelenn eo, ha merk an den uhel – ar junzi konfusian.\nD'ar stad a junzi e kasje Kelennadurezh ar C'hreiz neuze ; kendoniezh a vije en oberennoù an den, ha dre-se e teuje kendoniezh er gevredigezh, ar pezh a zo damheñvel ouzh dà xué, "Ar Ouiziegezh Veur".\nDenelezh (仁, rén), furnez (智, zhì) ha kalonegezh (勇气, yŏng qì) eo vertuzioù ar C'hreiz, ha drezo e chomo stabil an darempredoù kevredigezhel gant ma chomo pep den, hag uhel pe izel e vije e zere, divrall er C'hreiz.\nAr wirionded (精诚, jīng chéng) zo e kreiz ar Zhongyong, pa'z eo natur wirion an hollved e pep den. Gwrizienn emzalc'h mab-den eo, ha hep gwirionded n'eus mab-den ebet en hollved. Klask chom divrall er c'hreiz zo adkavout ar wrizienn-se ivez.\nKendivizoù Konfusius[kemmañ | kemmañ ar vammenn]\nDornskrid eus ar XIVvet kantved\nPeogwir eo Kendivizoù Konfusius (论语, lùn yŭ, "kelennadurezh komzet") diazez ar Gonfusianegezh e ranker o lenn da gentañ pa venner ober anaoudegezh gant ar brederouriezh sinaat.\nN'eus skrid ebet diwar dorn Konfusius e-unan ; goude e varv e 479 KJK e voe boulc'het al Lun Yu, ha peuzechuet da vare ar Stadoù Brezelour (475-221 KJK), war ur pennad-amzer a 30 betek 50 vloaz.\nUr c'hendastumad bet savet gant heulierien ar Mestr, ha gant heulierien an heulierien war daou rumm tud da nebeutañ, eo ar skrid-se e gwirionez. Den ne oar resis pegoulz e voe embannet en e stumm kentañ. Teir c'hentel eus ar skrid a voe kendeuzet da vare ar remziad Han (202 KJK-220 GJK). Diwar ar skrid-se e voe staliet ar c'hentelioù war-lerc'h. E-kerzh ren ar remziad Song (960-1279), er bloavezh 999, e voe un embannadur stadel a-benn diazezañ Arnodennoù an Impalaeriezh.\nGant ar prederour ZHU Xi (1130-1200) e voe staliet da vat ar skrid a zo deuet betek ennomp, gant an displegadennoù ofisiel, diwar un dastumad displegadennoù a-berzh prederourien veur Sina a-bezh.\nAdal ren ar remziad Qing (1644-1912) e voe mui-ouzh-mui a ouizieien o treiñ kein da gelennadurezh prederouriezhel al Lun Yu hag oc'h ober enklaskoù lizheregouriezhel diwar-benn ar skrid.\nDiframm eo testenn al Lun Yu. Ugent pennad a ya d'e sevel, renket tamm-pe-damm dre zodenn hep na vije ur red didroc'h a gasje a geal da geal. N'eus keñver ebet etre daou bennad amezek.\nEz-hengounel e vezer boas da envel pep pennad dre e c'herioù kentañ. Setu amañ, da skouer, deroù pennad kentañ Kendivizoù Konfusius, a anver 學而, Xué ér :\nZ ĭ yuē: "Xué ér shí xí zhī, bú yì shuō hū ?"\nAr Mestr a lavaras : "Ha n'eo ket plijus studiañ, ha pleustriñ goude ?"\nKentañ ger al Lun Yu : 學, xué, "deskiñ" eo alc'hwez kelennadurezh Konfusius. A-hed ar skrid e vo pouezet war deskadurezh mab-den, a rank studiañ ar skridoù kozh hag al lidoù a-benn dont da vezañ ur junzi, un den a enor, ha degas kendoniezh en e vuhez, en hini ar Stad ha, pelloc'h, en hini ar bed dre adkavout ar gendoniezh gant an hollved.\nKonfusius e-unan en em ginnig evel "un treuzkaser na ijinas netra" (Kendivizoù, VII.1). Evit gwir ez adkaver el Lun Yu kealioù eus an Dàxué hag ar Zhōngyōng a-douez skridoù hengounel all : dre zeskiñ e teuer habask hag ez eer war-raok war hent ar vertuz. Petra bennak ma oa bet Konfusius lakaet da virour e komprener dre lenn e gelennadurezh e poueze er c'hontrol war ar pleustriñ goude ar studiañ, a-benn mont war-raok ha bezañ gouest da gemmañ politikerezh ar Stad.\n"Kemerit tri den dre zegouezh er straed : dre ret o devo un dra bennak da gelenn din. Ur skouer evidon e vo perzhioù mat unan anezho, hag ur rebech perzhioù fall unan all." (Kendivizoù, VII.22) : dre al lavarenn-se ez embanne Konfusius e fiziañs e natur wirion mab-den, hag e galloud pep den da dizhout ar stad a junzi e-kerzh e vuhez. Ster emreizhel ar ger "denjentil" eo a ranker kompren e kelennadurezh al Lun Yu, evel m'en diskouez sturiennoù ar pennad XV el Lun Yu.\nA-hed ar C'hendivizoù sinaek ez eus ur c'henc'hoari etre 人 rén, "den" ha 仁 rén, "denelezh" ha "madelezh". Niverus eo ar sturiennoù a bouez war emzalc'h denel an den : alies e kav Konfusius perzhioù mat pe fall e den pe zen er c'heñver-se – hag ar Mestr e-unan a lavare e chome-eñ ur 人 rén pell c'hoazh eus 仁 rén (Kendivizoù, VII.33).\nNa lakait biken war an dud all ur redi n'ho pije ket dibabet evidoc'h-c'hwi eo ar sturienn (XV.24) a c'hallje diverrañ kelennadurezh ar C'hendivizoù, kevret marteze gant ar sturienn IX.17 :\nWar glann ur stêr edo ar Mestr. Lavaret a reas :\n"A, mont evel-se war-raok, dizehan, deiz ha noz !"\nAr Mengzi[kemmañ | kemmañ ar vammenn]\nUn tamm eus ar Meng Zi\nDiwar anv ar prededour MENG Zi (372-289 KJK), "Mestr Meng", e teu talbenn ar Mengzi (孟子, Mèng Zĭ). Ur skrid eus marevezh ar Stadoù Brezelour (475-221 KJK) eo ivez neuze.\nHa Meng Zi eo aozer al levr a zoug e anv ? Ya, gant harp lod eus e studierien mar kreder an istorour meur SIMA Qian (~145-~86 KJK). War-lerc'h Sima Qian e voe gouizieien oc'h embann ez eo ar studierien o-unan a skrivas al levr war-lerc'h marv o mestr ; lod all c'hoazh a zalc'has start d'ar Mestr hepken evel aozer ar skrid.\nHervez ar ouizieien a-vremañ ez eus eus ar Mengzi evel eus al Lun Yu : ur c'hendastumad graet gant diskibled ar Mestr.\nKelennadurezh Konfusius hervez Meng Zi zo dastumet el levr diouzh patrom ar C'hendivizoù, en un doare hiroc'h ha fraesoc'h avat.\nKendivizoù Meng zi gant renerien Stadoù, pennvilourien ha prederourien all eo danvez ar skrid.\nDispleget eo kredenn Meng Zi e natur vat mab-den, a rank tennañ splet anezhi ha bevañ en un doare madelezhus ha reizh a-benn em gavout kendoniet gant an hollved. Evel Konfusius e pouez Meng Zi war deverioù ar renerien da-geñver ar bobl, war deverioù ar bobl da-geñver ar renerien, ha war perzhioù fall ar brezel.\nResis, berr, buhezek ha taer eo yezh ar skrid. Keñveriadennoù, skeudennoù ha litoriennoù a zeu da nerzhaat an arguzennoù. Alies e teu Meng Zi a benn da drec'hiñ e gendivizerien dre o lakaat da gouezhañ en trapoù o deus stegnet o-unan dre o emzalc'h hag o c'homzoù. A-fed lennegezh e seller ouzh ar Mengzi evel ouzh ur skouer eus ar c'homz-plaen sinaek.\nChomet eo ar Mengzi unan eus skridoù pennañ ar Gonfusianegezh, ha digemm eo e levezon war prederouriezh ha lennegezh Sina betek hiziv an deiz.\nAr Pemp Klaselour[kemmañ | kemmañ ar vammenn]\nDiwar studiañ, adstudiañ ha studiañ c'hoazh ar skridoù-se (a-douez reoù all) e savas Konfusius ar brederouriezh en devo al levezon donañ war Sina hag Azia ar Reter betek hiziv an deiz.\nEr bloavezh 213 KJK, pa oa al Lezennourien o ren e voe berzet al levrioù konfusian, ha devet lod anezho. Eñvoriet e oa bet al levrioù klasel gant un nebeud gouizieien konfusian o zreuzkasas d'o studierien, hag ar re-se o skrivas a-benn adsevel ar Glaselourien.\nUr c'hwec'hvet Klaselour a oa, anvet 樂經, yuè jīng, "Klaselour ar Sonerezh" ; devet e voe an darn vuiañ anezhañ ivez, met siwazh ne voe ket ar ouizieien gouest da resteurel an holl ganaouennoù (305 anezho) a oa bet dibabet gant Konfusius. E Klaselour al Lidoù e kaver ul levrenn anvet 樂記 Yuè Jì, "eñvor ar sonerezh"a zo o tont eus ar Yue Jing.\nKlaselour ar C’hemmoù[kemmañ | kemmañ ar vammenn]\nar roue ZHOU Wen (1099-1050 KJK)\nE-touez levrioù koshañ Sina emañ ar 易經, yì jīng, Klaselour ar C'hemmoù. A-unvan e tiogel ar ouizieien e voe skrivet war-dro 800 KJK, da vare ar remziad Zhou ar C'hornôg (1050-771 KJK).\nStudiet-pizh e voe gant Konfusius er 6vet kantved KJK, evel ma lavar er C'hendivizoù (VII.17) ; ul levr anvet 十翼 shí yì, "Dek askell", a skrivas a-benn displegañ ar "Yijing".\nEus deroù an 3de kantved KJK e teu an dornskrid koshañ eus ar Yi Jing a zo deuet betek ennomp, skrivet war korzennoù bambouz, a c'haller gwelet e mirdi Shanghai.\nDindan an talbenn 古文經, gŭ wén jīng, "henglaselour" e voe testenn ar Yi Jing embannet gant an Daoad FEI Zhi (~50 KJK-~10 GJK). Ar gentel-se eo a c'haller lenn hiziv, ha honnezh eo gwele ar brederouriezh e Sina.\nUn dastumad arouezioù arveret gant an divinourien eo diazez ar Yi Jing ; un tres eeun (—) a dalveze "ya" evel respont, un tres astalus (– –) a dalveze nann. Buan e voe klasket resisaat ar respontoù dre genstrollañ an arouezioù daou-ha-daou hag an eil a-us egile ; pevar daoulun a voe neuze. Diwezhatoc'h e voe ouzhpennet un trede gwiskad arouezioù a roas eizh trilun anvet 八卦 bā guà, "trilun" :\n☰ 乾 qián, "ar c'hrouer", kreñv, aroueziet gant an oabl hag an tad ;\n☷ 坤 kūn, "an degemerour", sujet ha dilezet, aroueziet gant an douar hag ar vamm ;\n☳ 震 zhèn, "an dihuner", fiñvus, aroueziet gant ar c'hurun hag ar mab kentañ ;\n☵ 坎 kǎn, "an islonk", risklus, aroueziet gant an dour hag an eil mab ;\n☶ 艮 gèn, "ar c'hlaviadur", o tiskuizhañ, aroueziet gant ar menez hag an trede mab ;\n☴ 巽 xùn, "an hini flour", treantus, aroueziet gant an avel hag ar verc'h kentañ ;\n☲ 離 lí, "ar stager", skedus, aroueziet gant an tan hag an eil merc'h ;\n☱ 兌 duì, "an hini seder", drant, aroueziet gant al lenn hag an trede merc'h.\n01- 乾 qián\n64- 未濟 wèi jì\nDre genstrollañ daou bā guà e saver ur c'hwec'hlun, ha 26 = 64 c'hwec'hlun a gaver er Yi Jing neuze, eus 01- 乾 qián, "ar c'hrouer" betek 64- 未濟 wèi jì, "kent ar sevenidigezh".\nDeskrivadur ar 64 c'hwec'hlun unan-hag-unan eo testenn ar Yi Jing. A c'hwec'hlun da c'hwec'hlun e kemm stad (eeun pe astalus) an tresoù e-keñver ar c'hwec'hlun kent, ar pezh a ziskouez ar c'hemmadennoù a c'hoarvez dibaouez en hollved dre genc'hoari ar yin hag ar yang evel deskrivet gant an Daoidi, alese anv Klaselour ar C'hemmoù. Peogwir e talvez 易 yì kement hag "eeun, aes", "kemmañ" ha "lakaat e-lec'h" war-an-dro e c'haller staliañ pennaennoù ar Yi Jing.\nAn eeunded eo orin kement tra, fetis pe zifetis, a zo en hollved. Aes hag eeun eo lezenn-diazez an hollved, daoust pegen luziet e c'hall an traoù hañvalout bezañ. An eeunded-se a zo aroueziet gant an daou dres — ha – – eo ar Yi Jing savet warno.\nAr c'hemm eo an implij a reer eus kement tra, fetis pe zifetis, a zo en hollved. Atav e vez kemmadennoù e kement elfenn eus an hollved. Dre gompren ha tennañ splet eus ar fed-se e c'hall an den em azasaat ouzh ar c'hemmoù a c'hoarvez dibaouez en e vuhez.\nArn hollbadusted eo natur wirion kement tra, fetis pe zifetis, a zo en hollved. Petra bennak ma hañval pep tra o kemmañ dibaouez e chom an natur-se divrall en amzer hag en egor. Tost-tre emañ ar Yi Jing d'an Dao De Jing er c'henver-se.\nMeur a zoare zo da ober gant ar Yi Jing, peogwir ez eus anezhañ ur skrid rinek ha pleustrek war-an-dro, unan buhezegel ha prederouriezhel war-an-dro ivez, unan barzhoniel hag unan karget a furnez deuet betek ennomp a-dreuz tremen daou vilved.\nAn diouganer hag ar prederour eo an daou du pennañ a glasker er Yi Jing peurliesañ.\nPeogwir eo diazezet war un hengoun divinourien o deus lemmet o binvioù a-benn ma vijent resisoc'h-resisañ e c'haller atersiñ ar Yi Jing da gaout un diougan.\nGant 50 garenn avron-marc'h a raed gwezhall, gant tri fezh-moneiz e vez graet hiziv : bannet e vezont un un taol ; hervez pil pe groaz pep pezh e saver tres kentañ ar c'hwec'hlun ; goude ar c'hwec'hvet bannadenn e seller er Yi Jing ouzh ar c'hwec'hlun a zo bet savet.\nDindan tres pep c'hwec'hlun emañ ar varn hag ar skeudenn, a zo an diougan. Mard eus tresoù kemmus en dennadenn e ranker sellet ouzh o zalvoudegezh ivez.\nUl levr a furnez eo ar Yi Jing, ar pezh a zo pouezusoc'h eget e berzh evel benveg-divinout. Evel un andon a furnez e voe studiet gant Konfusius ha kar eo d'an Dao De Jing, skrid-diazez an Daoegezh.\nAnat eo e voe ar Yi Jing poellet evel ur c'harskeudenn eus an hollved ; hep mar emañ e-touez al levrioù pouezusañ bet skrivet biskoazh er bed.\nKlaselour an Teulioù[kemmañ | kemmañ ar vammenn]\nUn dastumad eus darvoudoù a c'hoarvezas en Istor Sina adalek an amzerioù hen (ha mojennel evit un darn vat anezho) betek dibenn ar remziad Zhou (1045-221 KJK) eo Klaselour an Teulioù ( 書經, shū jīng, "klaselour an teulioù").\nUnan eus koshañ skridoù klasel Sina eo, gant ar Yi Jing (gwelit amañ a-us) hag ar Shi Jing (gwelit amañ dindan).\nGant grefierien al lezoù e voe skrivet komzoù ar rouaned hag an impalaered. Hervez an hengoun e vije bet dibabet ur c'hant bennak eus ar skridoù-se gant Konfusius, o bodas en un doare rak-Shu Jing. Berzet e vije bet al levr-se er bloavezh 213 KJK gant ar maodiern LI Si, ha devet a-gevret gant levraoueg an Impalaeriezh gant diazezer ar remziad Han, Han Gaozu (ren 206-195). E-kerzh ren ar remziad Han, a echuas e 220 KJK, e voe adkavet un tamm eus ar Shu Jing, a voe anvet Shang Shu ; klask a rejod neuze adsevel ar peurrest eus ar skrid orin, ar pezh a roas daou skourr hengounel da-geñver ar Shu Jing : ur "skrid arnevez" (今文, jīn wén) 29 fennad ennañ, hag ur "skrid hen" (故文, gù wén) a 58 pennad. Brezel speredel zo bet etre an daou hengoun betek deroù an 20vet kantved.\nE deroù ar 4vet kantved, e dibenn ren ar remziad Jin ar C'hornôg (265-316), e voe kollet ar Shang Shu. E deroù ren ar remziad Jin ar Reter (317-419) e voe adsavet ar skrid ur wezh c'hoazh, ha profet d'an impalaer war-dro ar bloavezh 320. Ar gentel-se eo a anver Klaselour an Istor – pe Klaselour an teulioù hervez an anv a oa bet roet dezhañ da vare ar remziad Song ar Su (1126-1279) – hiziv an deiz.\nPemp rann zo el levr, unan dre remziad. E pep rann emañ an teuliadoù a denn d'ar remziad a rene pa oant bet skrivet gant ar c'hrefierien. N'eus nemet an teulioù a denn d'ar remziad Zhou a gement a zo brudet gwirion ; goude ar marevezh Zhou ez eo bet skrivet an teulioù all e gwirionez, ha da ziwezhañ-holl (en 3de kantved KJK) eo bet skrivet ar re a denn d'ar mareoù koshañ.\nPrezegennoù ar rieion pe o c'hendivizoù gant o ofiserien eo danvez an darn vrasañ eus an teuliadoù.\nHen eo ar skridoù evelkent. Diaes int da lenn rak disheñvel-bras eo ar yezh diouzh hini kement skrid a zo deuet war-lerc'h. Dre geñveriañ yezh ar Shu Jing gant ensdkrivadur war arem eus ar marevezh Zhou e c'haller testeniañ eus gwirionded lod teulioù.\nPa lenner ar Shu Jing e weler ganedigezh ar brederouriezh sinaat diwar ar relijionoù hen. Ennañ e komz ar renerien eus de, "nerzh" an Daoegezh, hag eus tianming, "kefridi an Neñv", e stourmo Konfusius a-benn he skarzhañ ha lakaat e veizad a junzi en he lec'h. Er sturienn VII.18 eus ar C'hendivizoù e ra Konfusius meneg eus Klaselour an Teulioù.\nKlaselour ar Barzhonegoù[kemmañ | kemmañ ar vammenn]\nBarzhoneg kentañ ar Shi Jing,\ndiwar zorn an impalaer QING Qianlong\nKoshañ barzhaz Sina eo 詩經, Shī Jīng, Klaselour ar Barzhonegoù ; 305 barzhoneg zo ennañ, ar re goshañ anezho o tont eus ar marevezh Zhou kornogel (1046-771) hag ar re nevesañ eus marevezh an Nevezamzerioù ha Diskar-amzerioù.\nGant Konfusius e vije bet strobet, hervez an hengoun, hogen kozh hep mar e oa ar Shi Jing dija da amzer ar prederour meur.\nHiziv an deiz e kred ar ouizieien sinaat e teu ar Shi Jing eus "Dastumad barzhonegoù kefridiourien ar roue" (王官采詩 wáng guān cǎi shī), a zo meneget e Levr ar remziad Han : gant ar rouaned Zhou e oa bet kaset kefridiourien da zastum barzhonegoù dre ar Stad a-bezh da vare an eostoù a-benn ma vijent lennet ha studiet gant ar roue, e felle dezhañ kompren ene ha spered an dud vihan.\nMeneget eo ar Shi Jing a-hed ar C'hendivizoù, ken abred hag ar 15vet sturienn (I.15), ha kreñv e pouez Konfusius war ar studi anezho er sturienn XVII.10 pa lavar ne c'hall ket un den bevañ evel un den mar ne studi ket daou damm kentañ ar Barzhonegoù.\nLusk zo er Barzhonegoù, hag aes eo o deskiñ dre eñvor, ar pezh a laka da grediñ ez eo ar Shi Jing a zo deuet betek ennomp tost-tre d'an hini a veze studiet gant Konfusius.\nPeder rann zo e Klaselour ar Barzhonegoù.\n國 風 guó fēng, "Avelioù digant ar Stadoù" (anvet ivez "Kentelioù digant ar Stadoù")\nPoblel dre o orin pe o stumm eo ar 160 barzhoneg a gaver er rann gentañ. Amsakr eo an darn vuiañ anezho, ha renket int dre vro.\nAr re neveshañ eo ar barzhonegoù-se. Dre 15 levrenn int dasparzhet, an daou gentañ o vezañ bet dastumet er Stad Zhou. Buhez ha stuzioù ar bobl zo deskrivet enno, ha levezon ar renerien war spered ar bobl a verzer p'o studier.\n小 雅 xiăo yă, "Barzhonegoùigoù kran" (anvet ivez "Meulganoùigoù eus ar rouantelezh")\nBarzhonegoù al lezioù eo ar 74 pezh-se, a veze kanet e gouelioù ha lidoù boutin.\n大 雅 dà yă , "Barzhonegoù meur ha kran" (anvet ivez "Meulganoù meur eus ar rouantelezh")\nDa-geñver darvoudennoù pouezusoc'h, al lidoù roueel da skouer, e veze kanet ar 31 varzhoneg-se.\nKoshoc'h eo ar "Barzhonegoù kran" (yă), ha fichetoc'h ivez. Danevelliñ darvoudoù al lezioù a reont, meuleudiñ ar briñsed, reiñ pour ha triñchin d'al lezioù, klemm diwar-benn reuzioù ar brezelioù...\n頌 sòng, "Meulganoù" (anvet ivez "Meulganoù eus an azeuldi hag an Aoter")\nMeulganoù relijiel evit ar rouaned kentañ eo an 40 pezh-se, a veze kanet e-pad an aberzhioù evit an hendadoù.\nAr skridoù koshañ eo ar Meulganoù. Kentidik eo o stumm, amreol pe ezvezant eo ar c'hlotennoù enno, n'int ket rannet a-bozioù c'hoazh. Hollbouezus eo ar relijion enno, troet war-du ar rouaned veur pe war-du doueed an Natur.\nKlaselour ar Barzhonegoù eo ar skrid lennegel koshañ e Sina. Levezonet eo bet an daou vilved war e lerc'h gant stumm e werzennoù hag e glotennoù.\nEn tu all d'an enklaskoù lennegel e ro ar Shi Jing un alberzh eus ar sevenadur Han war glannoù ar Stêr Velen (黄河, Huáng Hé), a yeas diwezhatoc'h da aloubiñ Sina evel m'he anavezomp.\nKlaselour al Lidoù[kemmañ | kemmañ ar vammenn]\nKlaselour al Lidoù\n(embannadur notennaouet, levrenn 59, koshoc'h eget 907 GJK)\nEvel ar Shi Jing e teu Klaselour al Lidoù ( 禮記, lǐ jì, “roll al lidoù”) eus ar marevezh Zhou kornogel (1046-771). Konfusius e-unan en devije strobet skridoù ar stumm kentañ, a oa bet devet e 213 KJK, hogen gant Dai Han ha gouzieien all e deroù ar 1añ kantved KJK e voe staliet an embannadur a zo deuet betek ennomp.\nTrede klaselour al lidoù eo al Li Ji e red an amzer, goude ar Zhou Li (周禮, zhōu lǐ, "lidoù Zhou") hag ar Yi Li (儀禮, yí lǐ, "lidadur al lidoù").\nAr Zhou Li\nUl listennad kargoù ofisiel rannet e 6 rummad a voe an diazez da 6 maodierniezh an impalaeriezh eo ar Zhou Li. Eus ar rann 1 d'ar rann 6 e ro displegadenoù a-zivout ar gouarnamant dre vras ; ar c'helennerezh ; an aozadurioù kevredigezhel ha relijiel ; an armeoù ; ar justis ; ar bobl, al labour-douar hag an diriegezh.\nAr Yi Li\nE 17 pennad, gant meur ag adlavar ha munudoù diezhomm, e tispleg ar Yi Li penaos e rank an dud eus an noblañs izel em zerc'hel en o buhez foran ha prevez e Sina tost da 3000 bloaz zo.\nUn astenn eus ar Yi Li e vije al Li Ji , hervez ar Gonfusianed. Ledanoc'h eget lidoù e oa ster lǐ e spered Konfusius war a hañval : kement ha "reolennoù buhezegezh" e talveze kentoc'h, anezho un doare da zeskrivañ emzalc'h ur junzi, un den a enor, da geñver darvoudoù ar vuhez pemdez. Dre heuliañ ar reolennoù hengounel-se, hervezañ, e teuje an dud da vezañ habaskoc'h, ar pezh a oa rekis un tamm da vare ar Stadoù Brezelour.\nGant red an amzer e teuas ar mennozh-se ha Klaselour al Lidoù da vezañ un dave evit buhezegezh an dud, hag evit natur mab-den zoken. Hep mar e voe al Li Jing ur mad evit kevredigezh Sina pa lakaas an dud da vezañ emskiant eus o deverioù kevredigezhel.\nUn hir a levr eo Klaselour al Lidoù pa'z eus 49 levrenn ennañ, a denn d'an dereadegezh e pep keñver er vuhez foran.\nHeverk eo al levrenn 19 (un aspadenn eus ar Yue Jing, "Klaselour ar Sonerezh"), al levrenn 31 (Zhongyong, "Kelennadur ar C'hreiz") hag al levrenn 42 (Da Xue, "Ar Ouiziegezh Veur").\nBloazdanevelloù an Nevezamzerioù ha Diskar-amzerioù[kemmañ | kemmañ ar vammenn]\nAr Chun Qiu , levrenn 2 (darnel),\nnotennaouet gant Du Yu, 7vet-8vet kantved\nLevr bloazdanevelloù Lu, bro Konfusius, eo 春秋 chūn qiū, "nevezamzerioù diskar-amzerioù", anezhañ ar C'hlaselour anvet Bloazdanevelloù an Nevezamzerioù ha Diskar-amzerioù.\nEn urzh red an amzer (renoù, bloavezhioù, rannamzerioù, mizioù) e kinnig, e komzoù berr-berr, an darvoudoù politikel ha soudardel a zo c'hoarvezet e Lu hag er Stadoù amezek Chu, Jin, Qi ha Qin etre ar bloavezhioù ~722 ha ~481 KJK. Darvoudennoù evel fallaennoù, krenoù-douar ha liñvadennoù zo enskrivet ivez.\nDisoc'h labour meur a rummad grefierien eo ar marilh-se. En abeg ma heuilh rannamzerioù al labour-douar e reer Nevezamzerioù ha Diskar-amzerioù eus ar skrid-se e Sina hag e peurrest eus ar bed.\nHervez an hengoun ez eo Konfusius en devije strobet ha staliet kentel ziwezhañ ar Bloazdanevelloù, en ur "reizhañ an anvioù" (正名, zhēng míng, "reizhañ an anv") a-benn pouezañ war ster an darvoudoù – ha lezel e varnadennoù-eñ da vezañ komprenet gant e lennerien, da skouer pa skriv anv personel ur roue e-lec'h menegiñ e ditl, ar pezh a ziskouez ne oa ket ar roue dellezek eus e garg hervez soñjoù ar Mestr kozh.\nKen noazh ha krenn eo ar Chun Qiu ma vije bet kollet paneve an displegadennoù a zo deuet war e lerc'h, hag a zo pouezusoc'h koulz war tachenn an Istor ha war hini al lennegezh sinaek.\nAr skrid-displegañ klokañ ha koshañ eo ar Zuozhuan ("skrid Zuo") a voe savet gant ZUO Qiuming er 4re kantved KJK hag adkavet e deroù ar 1añ kantved GJK.\nLennegel eo doare ar Zuozhuan, hag un astenn d'ar Chun Qiu eo koulz dre e zisplegadennoù ha dre ma komz eus darvoudoù a c'hoarvezas betek 18 vloaz goude dibenn ar skrid-orin. A-wezhioù e ra ar Zuozhuan meneg eus darvoudoù a zo disheñvel diouzh a re a gaver er Chun Qiu, ar pezh a laka da soñjal ez eus bet eus ur strober all estreget Konfusius.\nUn eil adskrid d'ar Chun Qiu eo ar Gongyangzhuan , a voe peursavet gant GONG Yang dindan ren an impalaer Han Jing (157-141) diwar ur skrid koshoc'h bet savet, hervez an hengoun, gant ZI Xia, unan eus heulierien Konfusius.\nJubennadennoù konfusian eus darvoudoù ar Chun Qiu eo danvez an destenn-mañ.\nUn trede skrid-displegañ eo ar Guliangzhuan , a vije bet savet war-dro ar 1añ kantved KJK. Ur jubennadur konfusian all eus ar Chun Qiu eo.\nDiv destenn-displegañ all zo bet kollet, Zouzhuan ha Jiazhuan eo o anv.\nAr skridoù klasel[kemmañ | kemmañ ar vammenn]\nLa Grande Étude , troet gant Martine Hasse, Éditions du Cerf, Paris, 1984, ISBN 978-2-204-02281-1\nDaxue – La Grande Étude, http://wengu.tartarie.com/wg/wengu.php?lang=fr&l=Daxue&s=1\nUl lec'hienn dispar ma kaver ar skridoù klasel sinaek e saozneg hag e galleg.\nKelennadurezh ar C'hreiz\nZhong Yong, la Régulation à usage ordinaire, traduction, introduction et commentaire par François Jullien, Imprimerie Nationale, Paris, 1995, ISBN 978-2-11-081259-9\nZhongyong – The Doctrine of the Mean, http://wengu.tartarie.com/wg/wengu.php?l=Zhongyong\nCONFUCIUS (KONG Fu Zi), Les Entretiens de Confucius, troet gant Pierre Ryckmans, Gallimard, Paris, 1987, ISBN 978-2-07-030531-5\nCONFUCIUS (KONG Fu Zi), The Confucian Analects, The Greay Learning & The Doctrine of the Mean, troet gant James Legge (1815-1897), 1893, Cosimo, New York, SUA, 2009, ISBN 978-1-60520-643-1\nLunyu – The Analects of Confucius, http://wengu.tartarie.com/wg/wengu.php?l=Lunyu&no=0\nMencius, Penguin Books, London, R-U, 2004, ISBN 978-0-1419-0268-5\nKlaselour ar C'hemmoù\nYi King – Le livre des transformations, Librairie de Médicis, Paris, 1994, ISBN 978-2-85327-003-8\nYi King – Le livre des mutations, http://wengu.tartarie.com/wg/wengu.php?l=Yijing&lang=fr&no=0\nD'an hevelp skrid e kas an div zaveenn-mañ : troidigezh c'hallek gant Étienne Perrot eus troidigezh alamanek Richard Wilhelm (1873-1930), a anzaver ar gwellañ troour eus ar Yijing er C'hornôg.\nBook of Changes, troet gant James Legge (1815-1897), http://ctext.org/book-of-changes\nKlaselour an Teulioù\nShang Shu, http://ctext.org/shang-shu\n"Chou King, Les Annales de la Chine (1897), http://classiques.uqac.ca/classiques/chine_ancienne/B_livres_canoniques_Grands_Kings/B_03_Chou_king/Chou_king.html/\nLec'hienn an UQAC, Université du Québec à Chicoutimi.\nKlaselour ar Barzhonegoù\nShi Jing– The Book of Odes, http://wengu.tartarie.com/wg/wengu.php?l=Shijing\nSTEELE John Clendinning (troour), The I-li, or Book of Etiquette and Ceremonial (Volume 1), Probsthain, London, R-U, 1917 – adembannet gant General Books, Memphis, Tennessee, SUA, 2010, ISBN 978-1-152-96537-9\nBloazdanevelloù an Nevezamzerioù hag an Diskar-amzerioù\nChunqiu Zuozhuan – La Chronique de la principauté de Lòu, troet gant Séraphin Couvreur (1835-1919), Université du Québec à Chicoutimi (UQAC), 2004, ISBN 1554429811, http://classiques.uqac.ca/classiques/chine_ancienne/B_livres_canoniques_Grands_Kings/B_06_Tchouen_Tsiou_t1/Tchouen_Tsiou_t1.html\nDiwar-benn ar skridoù klasel[kemmañ | kemmañ ar vammenn]\nGARDNER Daniel K., The Four Books – The Teachings of the Later Confucian Tradition, Hackett Publishing, Indianapolis, Indiana, SUA, 2007, ISBN 978-0-87220-826-5\nPOUND Ezra, Confucius, New Directions, New-York, SUA, 1969, ISBN 978-0-8112-0154-4\n↑ http://www.chine-nouvelle.com/outils/dictionnaire.html (diwar ar geriadur-se e teu kement kealarouez a gaver er pennad-mañ)\n↑ "Junzi" : gwelit Konfusianegezh.\n↑ ÉTIEMBLE, Confucius & Confucianisme, en Dictionnaire de la Civilisation chinoise\n↑ War divoud “Imbourc’hiñ an traoù”, gwelit ar pennad Zhu Xi.\n↑ Gwelit Konfusius.\n↑ HASSE, Martine, 1984\n↑ 10,0 ha10,1 http://ctext.org/liji/zhong-yong\n↑ Gwelit Daoegezh.\n↑ PĀN Fùēn, Zhongyong, 1987, meneget en http://www.chinaknowledge.de/Literature/Classics/zhongyong.html\n↑ MARSONE Pierre, Lunyu (Entretiens de Confucius), en Dictionnaire de la Civilisation chinoise\n↑ Skrid sinaek ha pinyin war http://wengu.tartarie.com/wg/wengu.php?l=Lunyu&no=1\n↑ Les Zhou occidentaux, en Encyclopædia Universalis\n↑ Yi King, 1994, p. 6\n↑ Gwelit ar pennad Daoegezh.\n↑ Achillea millefolium ; "avron-ki", "mildelienn", "skouarn-azen", "skouarn-Valkus", "skouarn-Yuzas" pe c'hoazh "skouarn-an-ozhac'h-kozh" a reer eus ar plant-se e brezhoneg.\n↑ HOLZMAN Donald, Shu Jing, en Encyclopædia Universalis\n↑ KALTENMARK Odile, Shi Jing, en Encyclopædia Universalis\n↑ Fonds chinois de la Bibliothèque municipale de Lyon, forum "Guichet du savoir" @ http://www.guichetdusavoir.org/ipb/index.php?act=ST&f=2&t=14723&st=0 (12/02/2006)\n↑ STEELE John C., pennad 1, pp vii-viii\n↑ SCHIPPER Kristofer, Chunqiu, en Encyclopædia Universalis\nAdtapet diwar « https://br.wikipedia.org/w/index.php?title=Pevar_Levr_ha_Pemp_Klaselour&oldid=1974239 »


Stumm eus an 19 Gou 2018 da 16:37\n33 okted ouzhpennet , 3 bloaz zo\nStumm eus an 1 Gou 2018 da 13:37 (kemmañ)\nStumm eus an 19 Gou 2018 da 16:37 (kemmañ) (dizober)\nKudennoù politikel hag ekonomikel ar bloavezhioù 1920 a awenas ul luskad milourel ha trevadennel. impalaeriezh Japan a gemeras perzh en [[Ahel Roma-Berlin-Tokyo]] hag a emledas war un darn eus [[Azia ar Meurvor Habask]] e-pad an [[Eil Brezel-bed]].\nNerzhioù lu Impalaeriezh Japan a oa deuet a-benn da dizhout palioù an emled trevadennel e-pad an [[Brezel Sina ha Japan (1937-1945)|Eil Brezel Sina Japan]] (1937–1945) ha [[Brezel ar Meurvor Habask (1937-1945)|Brezel ar Meurvor Habask]]. En desped da-se goude meur a koll ha goude [[Brezel URSS Japan|diskleriadur brezel an Unvaniezh soviedel]] hag [[aloubadeg Manchouria]], gant [[Bombezadennoù atomek Hiroshima ha Nagasaki]], an Impalaeriezh a godiane d'ar [[15 a viz Eost]] []. E [[Dalc'hidigezh Japan|dalc'h Stadoù-Unanet Amerika]], ur vonreizh nevez a voe savet gnat sikour SUA. E 1947 e oa lakaet da dalvezout o tegas fin impalaeriezh Japan. Er bloavezhioù 1950 e oa c'hoazh dalc'het Japan, mare an adsavidigezh e vez graet eus ar mare-se. Pa oa kroget Brezel Korea e oa bet tennet an holl nerzhioù lu stadunanat eus ar vro hep kudenn. Graet e vez "Stad Japan" pe "Japan" eus ar vro abaoe.\nAdtapet diwar « https://br.wikipedia.org/wiki/Dibar:MobileDiff/1800201 »


Ti ar bobl | Kuzul ar Brezhoneg\nUr wezh bet gounezet ar vouezhiadeg ti-kêr diwezhañ, e torras an Doktor Rêbal, anezhañ ur republikan araokour, an emglev en devoa graet gant dileuridi ar renkadoù poblel, en o zouez François Kere, hag a oa kere dre e vicher. Hemañ ha kamaladed dezhañ a adstago gant ar stourm oc’h emezelañ o aozadur e Strollad Sokialour Jean Jaurès ha dreist-holl o klask sevel un Ti ar Bobl gant o arc’hant o-unan. Diskleriadur brezel Eost 1914 a raio d’ar raktres chom dre an hent.\nPa zeuas er-maez e 1927 e voe sellet ouzh Ti ar Bobl evel ur bennoberenn a lennegezh poblek diles. Roman Louis Guilloux, tennet eus e vuhez end-eeun evit ar pep brasañ, a zegas sklêrijenn war holl stourmoù sokial pobl Breizh e penn kentañ an XXvet kantved.\nBet ganet e Sant-Brieg e 1899 ha marvet e 1980 ez eo Louis Guilloux unan eus ar brasañ skrivagnerien en XXvet kantved. E oberenn a ziskuilh an holl zireizhderioù ha touellerezhioù kealoniel hon amzer. Goulenn a ra groñs digant pep hini ac'hanomp un dra hepken : «Ar garantez ouzh ar vuhez» hag «ur gal on digabestr.»


6 Mae 1986\nMaître Gims, eus e wir anv Gandhi Djuna, ganet d'ar 6 a viz mae 1986 e Kinshasa. Republik Demokratel Kongo. Ur rapour eo, kaner ha kompozer, milvrudet war you tube gant ouzhpenn 200 000 000 a silaouadenn a vechou. Dont a ra eus ur familh e metou sonerienn: e dad a oa kaner er strollad Viva la Musica eus Papa Weba, e galleg pouezmoueziet krein hag en ur yezh afrikan a vechou. Breudeur rapour en deus ivez. Ezel eo eus ar strollad milvrudet Sexion d'Assaut, seveniñ a ra e c'hentañ pladen e unan: Subliminal en 2013. Ar bladen a reas berz braz gant ouzhpenn 1 000 000 a skouerenou gwerzet. Kanañ a ra diwar traou ar vuhez pemdeziek gant sonerezh beat mui techno effedou un tammig stumm ar meziant sony produktion.\nBugaleaj ha dibenou[kemmañ | kemmañ ar vammenn]\nDigouezet eo ar familh divroad e 1988 pa oa daou vloaz a oad, e zud oa dibaper, pez a zispleg evit abegañ ur vugaleaj trubuliet. Degemeret eo bet da vevañ en ur familh hag e skoatou goude. Dezrevel a ra an herrad se en e levr Vise le soleil. Pemzek a vreudeur int en e familh. Tri breur dezañ a zo rapour ivez: Dadju ezel ar strollad The Shin Sekai, Bedjik, Xgangs ha Djelass.\nKemer perzh a reas e vreudeur war e bladen Subliminal (2013). Kreskiñ reas en 3de rannger Pariz, en 9 vet rannger hag a benn ar fin en 19 vet. Heuliañ a reas studiou grafelez hag kehentiñ. Dibab a reas al lezanv « Maître Gims » e dave d'ar sinema azian ha bed an arzou brezel.\nUr ganaouen bet o beuziñ gant Sexion d'ASSaut\nMaitre Gims e-unan\nAdtapet diwar « https://br.wikipedia.org/w/index.php?title=Maître_Gims&oldid=1828499 »\nKanerien Republik Demokratel Kongo\nKemmoù diwezhañ degaset d'ar bajenn-mañ d'an 12 C'hwe 2019, da 17:41.


Richard Matheson - Wikipedia\nRichard Matheson e 2008.\nRichard Matheson, ganet en Allendale, New Jersey, d'an 20 a viz C'hwevrer 1926, ha marvet d'an 23 a viz Mezheven 2013, e Calabasas, Kalifornia, a zo ur skrivagner skiant-faltazi ha lennegezh anken amerikan. Skrivet en deus ivez senarioù evit ar sinema pe evit ar skinwel, evel "Duel" evit Steven Spielberg, ha meur a abadenn eus The Twilight Zone.\nBet e oa deuet da Sant-Maloù d'ar festival Étonnants Voyageurs.\nOberennoù brudetañ[kemmañ | kemmañ ar vammenn]\nI am Legend (Ur vojenn a zo ac'hanon) 1954\nThe Shrinking Man (An den a goazhe) 1956\n"Ganet eus ur gwaz hag ur vaouez", danevell e-barzh Al Liamm niv.173 (1975), troet gant Mark Kerraen.\nAdtapet diwar « https://br.wikipedia.org/w/index.php?title=Richard_Matheson&oldid=1921164 »\nKemmoù diwezhañ degaset d'ar bajenn-mañ d'an 1 Gen 2022, da 13:14.


Diforc'hioù etre adstummoù "Ethernet" - Wikipedia\nDiforc'hioù etre adstummoù "Ethernet"\nStumm eus an 28 Du 2006 da 19:17\n64 okted ouzhpennet , 14 vloaz zo\naesaat ar c'hompren\nStumm eus an 1 Du 2006 da 06:54 (kemmañ)\nPadraig Marc'heg (kaozeal | degasadennoù)\nStumm eus an 28 Du 2006 da 19:17 (kemmañ) (dizober)\n(aesaat ar c'hompren)\n'''Ur galvezoniezh (pe teknologiezh) rouedad anavezet hag arveret implijet-tre eo Ethernet diazezet war un [[topologiezh rouedad|dopologiezh]] e bus'''.\nIjinet e oa bet ar reizhiad Ethernet er [[bloavezhioù dek ha c'hwegont (70)]] e kreizenn imbourc'h ar c'hevredad Xerox e Palo Alto. Da c'houde, ar c'hevredadoù DEC (Digital Equipment Corporation) Intel ha Xerox a oa en em geneilet da ginig ur skoueriegezh anvet Ethernet DIX (teir lizherenn gentañ anvioù ar c'hevredadoù). Bremañ an [[IEEE]] 'ni eo e vez graet gantañ war-dro skoueriekaat Ethernet.\nAr galvezoniezh orin e veze graet ganti gant ur fun gevahel unel nemetken anvet "éther" kennasket outi lies [[urzhiataer|urzhiataerioù]] ha [[trobarzhell|trobarzhelloù]]. Graet e vez ivez gant an termen "krennenn" da envel ar fun gevahel. Bevennet eo ur grennenn Ethernet da 500 metr hag un disrannadur izek a 3 metr a zo redret gant ar skoueriegezh etre pep kennaskadur.\nGant ur c'has a 10 Mbde (Mega bit dre eilenn) e veze an dafar orin Ethernet oc'h arc'hwelañ (o mont en dro). Gant un handelv nevesoc'h anvet "Fast Ethernet" e vez tu mont netek 100Mbde ha gant an hini nevesañ "Gigabit Ethernet" e vez lank mont betek 1Gbde (Giga bit dre eilenn).\n==Rannañ ur bus Ethernet==\nDespizet eo e munudoù gant ar reolad Ethernet ment an iriennoù a c'hell an urzhiataerioù ec'hodiñ (skignañ) war ar fun, hogen ivez live an tredanvarr hag an hentenn arveret da c'houluzañ ("modulation") un [[arhent tredanel|arhent]].\nPa eovez arveret gant Ethernet un dopologiezh e bus, e vez rediet gantañ d'an urzhiataerioù d'en emda rannañ an haeziñ d'ur [[skoroù treuzkas|skor treuzkas]] unel. An ec'hoder (ar c'haser) a dreuzkas un arhent a vez oc'h en em skignañ d'an daou du betek pennoù ar fun. An arhent a vez oc'h en em skignañ adalek an urzhiataer ec'hoderkaser betek daou benn ar fun rannet.\nAr rannañ e kemperzh ar("in c'halvezoniezhioùcontext") an teknologiezhioù rouedadoù load (lec'hel) n'eo ket ec'hodiñskignañ diaser (war an dro) lies iriennoù gant ar fun hogen eo kentoc'h e vez roet d'an urzhiataer ec'hoderkaser ar gwir da berc'hennañ ar fun evitañ e-unan da dreuzkas e iriennoù hag epa vez red d'an urzhiataerioù all gortoz. Pa vez peurgraet an treuzkas gant un urzhiataer e c'hell unan all perc'hennañ d'e dro ar fun hag d'ober ganti.\nAdtapet diwar « https://br.wikipedia.org/wiki/Dibar:MobileDiff/91183 »


Tour (savadur) - Wikipedia\nTour Pisa, en Italia\nRivinoù un tour savet en Oadvezh an Houarn, en enez Leòdhas.\nWillis Tower e Chicago, e Stadoù Unanet Amerika. Tour uhelañ ar bed e oa etre 1973 to 1998.\nCN Tower e Toronto, e Kanada.\nUn tour zo ur savadur, dezhañ muioc'h a uhelder eget a led. Gallout a ra an tourioù bezañ savadurioù anezho o-unan ha gallout a reont ivez bezañ lodennoù eus ur savadur brasoc'h, evel an tourioù iliz pe tourioù ar c'hestell.\nTourioù zo bet savet gant mab-den abaoe an amzerioù koshañ. Kavout a reer skouerioù anezho e savadurioù Mezopotamia, abaoe ar 4re milved kent JK. En Henamzer, e Roma pe e Kartada, e oa tourioù karrezek implijet evit difenn kêrioù ha kampoù an arme, evel da skouer er mogerioù savet en-dro da Roma er 4re hag en 3de kantved kent JK. E Moger Vras Sina e kaver tourioù difenn ivez, savet e 210 kent JK, da vare an Dierniezh Qin.\nTourioù[kemmañ | kemmañ ar vammenn]\nMeur a implij a c'hall bezañ d'an tourioù :\nTourioù modern eo ar skraberioù-oabl a saver bremañ da lojañ tud pe da reiñ bod da vurevioù.\nUr roll difenn a oa gant tourioù ar Grennamzer, an tourioù-meur, a oa tiez-annez, ha tourioù difenn ar c'hestell.\nAr siloioù hag ar c’hestell-dour a vez implijet da verniañ greun pe dour en uhel.\nAn tourioù-tan, kenkoulz hag an tourioù iliz, ar minaredoù pe ar befrezoù a dalveze da gas keloù d'an dud a-bell. Bremañ pa vez darempred etre an dud dre skinoù ha n'eo ket dre arouezioù gwelet pe glevet hepken, e talc'her d'ober gant tourioù evit ar skingomz.\nTourioù brudet[kemmañ | kemmañ ar vammenn]\nTour Babel, e Mezopotamia\nTour-tan Aleksandria, unan eus Seizh Marzh an Henved, en Ejipt\nTour Herkules e Galiza\nTour Pisa, un tour stouet en Italia\nTour Eiffel, un tour metalek e Pariz, savet e 1889\nEmpire State Building, e New York, ar skraber-oabl uhelañ er bed, etre 1931 ha 1954\nWorld Trade Center, seizh savadur uhel e New York hag en o zouez daou dour bet distrujet e miz Gwengolo 2001, an Twin Towers\nBurj Khalifa, e Dubai, an tour uhelañ er bed, abaoe 2009\nAdtapet diwar « https://br.wikipedia.org/w/index.php?title=Tour_(savadur)&oldid=1729082 »\nKemmoù diwezhañ degaset d'ar bajenn-mañ d'an 26 Du 2016, da 23:56.


Ur vanifestadeg nevez evit an euskareg d'ar 01/07\nUr vanifestadeg nevez evit an euskareg d’ar 01/07\nD’ar c’hentañ a viz gouere e vanifesto difennerien an euskareg evit an eil gwech e-korf un nebeut mizioù. Sevel he mouezh a-enep politikerezh ar gouarnamant a-enep an euskareg eo pal ar vanifestadeg.\nDilun ha dimeurzh e tremeno ar skolijidi euskarad ar breved ha lod a skrivo o c’hopiennoù skiantoù en euskareg penn-da-benn evel ma oa kont betek-henn. D’ar 17 a viz even e oa bet graet kement-all gant liseidi o tremen an arnodenn « prederouriezh » evit ar bacho. Ha reizhet e vint gant arnodennerien divyezhek ? Amañ an dalc’h. Gortoz a ra emsaverien an euskareg diviz an akademiezh war ar poent-se.\nE Saint-Palais/Donapaleu e vo aozet ar vanifestadeg. EH Bai hag ar sindikad LAB o deus galvet an dud da gemer perzh enni. Da heul sañsur al lezenn Molac hag a lak an ikastola en arvar emañ fuloret difennerien an euskareg ouzh ar gouarnamant gall.


Lezenn nevez war an iwerzhoneg e Norzh-Iwerzhon : ket a-raok ar votadegoù Stormont\nNe vo ket votet al lezenn nevez war an iwerzhoneg hag an ulster-skoteg a-raok votadegoù Stormont e Norzh-Iwerzhon, setu ar pezh a zo bet embannet dimeurzh dremenet gant Brandon Lewis, anezhañ sekretour meur evit Norzh-Iwerzhon er gouarnamant Johnson.\nUr « pakad » eo al lezenn nevez war ar gwirioù sevenadurel ha yezhel er c’hwec’h kontelezh. Ennañ e vo anv eus ar gouezeleg met ivez e vo diarbennoù evit an ulster-skoteg a vez komzet gant diskennidi skosiz al Lowlands o deus graet annez e Norzh-Iwerzhon.\nN’eo ket deuet a-benn ar strolladoù republikan hag unvanour da gavout un emglev war al lezenn-se.\nTags : Bro-Iwerzhon, gouezeleg, Iwerzhon-an-Norzh, iwerzhoneg, ulster-skoteg\nIwerzhoneg, yezh ofisiel Europa da vat !


Mallwyd zo ur gêriadenn vihan eus Kembre, e gevred kontelezh Gwynedd. Emañ e traoñienn ar stêr Dyfi, hanter-hent etre Dolgellau ha Machynlleth. En-dro dezhi emañ Dinas Mawddwy, en hanternoz, hag Aberangell, er c'hreisteiz. Kemberiñ a ra an Afon Dugoed gant an Dyfi e-kichen Mallwyd.\nIliz Sant Tydecho, e Mallwyd.\nEmañ ar gêriadenn war an harzoù etre kontelezhioù kozh Sir Feirionnydd ha Sir Drefaldwyn. Anv kozh ar gêriadenn e oa Tre'r llan, hag eno e oa iliz parrez Mallwyd e kombod kozh Mawddwy.\nKontañ a reer e voe savet iliz kentañ Mallwyd er VIvet kantved gant Sant Tydecho, a oa deuet eus Kerne-Veur. An iliz a weler bremañ a voe savet er XIVvet kantved avat hag enni e kaver arrebeuri prenn eus ar XVIIvet kantved. Al lenneg John Davies e oa person Mallwyd e-pad 30 vloaz e deroù ar XVIIvet kantved hag en iliz ez eus ur monumant e koun dezhañ, savet daou c'hant vloaz goude e varv.\nEdward Urien (war-dro 1580–1614), barzh\nJohn Davies (war-dro 1567 - 1644), lenneg\nHugh Jones (1749 - 1825), barzh\nAdtapet diwar « https://br.wikipedia.org/w/index.php?title=Mallwyd&oldid=1819455 »\nDernière modification le 8 Gen 2019, à 11:03


Arabat eo droukveskañ gant Modibo Keïta (1953-), bet pennmaodiern.\nModibo Keïta (4 a viz Even 1915 - 16 a viz Mae 1977) a oa ur politikour ha prezidant kentañ Mali.\nGanet e oa bet Modibo Keïta e Bamako, kêr-benn Soudan c'hall d'ar mare-se.\nGoude e studioù e Bamako hag e Dakar e teuas da vezañ skolaer. E miz Du 1956 e voe maer Bamako hag e 1957-1958 sekretour-Stad e gouarnamantoù gall ar pevare Republik. D'an 20 a viz Gouere 1960 e voe lakaet e penn Kevread Mali (Soudan c'hall ha Senegal), ur gevread hag a badas betek miz Gwengolo. D'an 22 a viz Gwengolo 1960 e tisklêrias dizalc'hiezh Soudan c'hall hag a zeuas da vezañ republik Mali hag eñ prezidant ar Stad nevez.\nDistroadet e voe gant al letanant Moussa Traoré d'an 19 a viz Du 1968 ha bac'het e Kidal, e biz ar vro. Mervel a reas en toull-bac'h e Bamako d'ar 16 a viz Mae 1977, ent-ofisiel diwar un edem er skevent met douetañs a zo e vije bet ampoezonet.\nAdtapet diwar « https://br.wikipedia.org/w/index.php?title=Modibo_Keïta&oldid=1851804 »


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Pa Daly) (KildareStreet.com)\nResults 1-20 of 836,823 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Pa Daly)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Pa Daly)


Franziska Sibylla Augusta von Sachsen-Lauenburg - Wikipedia\n(Adkaset eus Franziska Sibylla Augusta Saks-Lauenburg)\nUr pennad Sibylla Saks zo ivez.\nFranziska Sibylla Augusta Saks-Lauenburg\nSibylla-Augusta en bugel.\nFranziska Sibylla Augusta (en tu kleiz) ganthe c'hoar Anna Maria Franziska, war-dro 1690, poltredet gant ul livour dizanv.\nFranziska Sibylla Augusta von Sachsen-Lauenburg, ganet e Ratzeburg (Holstein) e 1675 ha marvet e Rastatt (Baden-Baden) e 1733, da 58 vloaz, a oa markgravez Baden.\nDimeziñ a reas da Ludwig Wilhelm von Baden-Baden.\nPa oa intañvez e renas ar vargraviezh e-pad 20 vloaz.\n1.3 He bugale\nHe zad e oa Julius Franz von Sachsen-Lauenburg (1641-1689), diwezhañ dug Sachsen-Lauenburg adalek 1666 betek e varv e 1689, hag he mamm Marie Hedwig Auguste von Pfalz-Sulzbach (1650-1681). Div verc'h o doa: Anna Maria Franziska e oa an henañ, Franziska Sibylle Augusta e oa an eil, ganet e 1675, e Schloss Ratzeburg.\nEn 1676 ez eas an tiegezh da chom da Schlackenwerth, en Bohemia, ma o doa douaroù bras, hag eno e voe savet an div c'hoar. Pemp bloaz goude, e 1681, e varvas o mamm.\nUr voereb dezho, ar gontez Eva Polyxena von Werschowitz (marvet e 1699) a reas war-dro o deskadurezh. Kelennet e voent war an dare mat da gaozeal ha d'en em zerc'hel en ul lez, desket dezho livañ ha seniñ, evel a zere en amzer-se. He zad-kozh a-berzh mamm, Christian Augustus, Kont Pfalz Sulzbach, a reas un tamm skol dezho ivez.\nDre ma ne oa mab ebet ha ne oa nemet div verc'h ken en tiegezh duged Sachsen-Lauenburg, e voe klask war-lerc'h an div c'hoar kerkent ha marv o zad e 1689. Ar verc'h henañ a oa da vezañ dugez ha da reiñ an dugelezh d'he bugale.\nDiv wech e timezas Anna Maria Franziska:\nen 1688 da Philipp von Neuburg, ur breur-kaer d'an impalaer, hag ur verc'h o doe; intañveziñ a reas en 1691,\nen 1697 ec'h addimezas da Gian Gastone de' Medici, dug-meur Toskana; ur fallzimeziñ e oa, ha divugel e voent.\nMab ebet n'en doa he zad. He merc'hed en doa lakaet dindan warez an Impalaer santel, Leopold Iañ an Impalaeriezh Santel. Mervel a reas dug Sachsen-Lauenburg e 1689; a-hervez e vije bet kontammet gant ar gontez Eva Polyxena von Werschowitz .\nChom a reas Dugelezh Sachsen-Lauenburg hep dug, rak pa oa marvet e oa echuet lignez Lauenburg Tiegezh Ascania. Koulskoude, hervez lezennoù Sachsen-Lauenburg, e c'halle ur vaouez bezañ lakaet da vargravez.\nAnna Maria Franziska von Sachsen-Lauenburg eta, c'hoar henañ Franziska Sibylla Augusta, a ranke bout margravez. Met keniterv Julius Francis, Eleonore Charlotte von Sachsen-Lauenburg, a c'houlennas he gwir. Touellet e voe an div c'hoar gant an dug George William von Brunswick-Lunenburg, eus Lunenburg-Celle, a aloubas Sachsen-Lauenburg gant e arme, hag evel-se e viras ouzh Anna Maria da ren.\nha goude ur pennad e voe kemeret gant Tiegezh Hannover.\nMont a reas Sibylla Augusta da chom da di ur voereb da Reichstadt.\nUn nebeud mizioù goude, e miz Meurzh 1690, da 15 vloaz, e timezas Franziska Sibylla da Ludwig Wilhelm Iañ von Baden, lesanvet an Turk abalamour d'e droioù -brezel a-enep an Durked, hag a oa 20 vloaz koshoc'h egeti. Hennezh a oa unan eus gwellañ jeneraled an Impalaer santel war un dro gant an dug Charles V de Lorraine, hag enoret e voe gant an impalaer pa voe degemeret en Urzh ar Maoutken Aour bloaz goude e eured.\nNav bugel he doe:\nLeopold-Wilhelm (ganet e Guntzburg e 1694 ha marvet er bloaz goude e miz Mae 1695;\nCharlotte (ganet e Guntzburg e 1696 ha marvet e 1700;\nCharles-Joseph (ganet en Augsburg e 1697 ha marvet en Schlackenwerth e 1701 ;\nSibylla Augusta, rejantez Baden\nAdtapet diwar « https://br.wikipedia.org/w/index.php?title=Franziska_Sibylla_Augusta_von_Sachsen-Lauenburg&oldid=1799250 »\nKemmoù diwezhañ degaset d'ar bajenn-mañ d'an 3 Gou 2018, da 06:58.


Rhisiart Hincks, bet ganet d'an 9 a viz Ebrel 1954 e Leicester e-kreiz Bro-Saoz, a zo kelenner e Skol-Veur Aberystwyth e Kembre hag ur skrivagner brezhonek ha kembraek.\nAdal e 10 vloaz e tremen bep bloaz e vakañsoù hañv e Kembre e-lec'h ma ra anaoudegezh gant ar c'hembraeg. Lakaat a ra neuze en e soñj deskiñ ar yezh-se gant levrioù ha gant kentelioù skignet dre ar skingomz. Kenderc'hel a ra gant studi ar c'hembraeg e Skol-Veur Aberystwyth hag e 1975 e tap an aotregezh war al lennegezh kembraek. Eno e tesk brezhoneg ivez e kentelioù Rita Morgan Williams ha dont a ra da Vreizh da c'houde da heuliañ stajoù brezhoneg, e Plouared, e Treger peurgetket. E 1979 e tisoc'h e vestroniezh diwar-benn ar barzh, kazetenner hag embanner E. Prosser Rhys hag e 1982 e tap e zoktorelezh gant un dezenn diwar-benn istor ar studioù keltiek hag ar brezhoneg betek dibenn an XIXvet kantved.\nKelennadurezh ar brezhoneg hag ar c'hembraeg[kemmañ | kemmañ ar vammenn]\nE 1978 e teu da vezañ kelenner e kevrenn gembraek Skol-Veur Kembre en Aberystwyth e-lec'h ma kelenn istor ar c'hembraeg hag ar brezhoneg a-vremañ dre ar c'hembraeg. Ober a ra ivez war-dro ar c'hentelioù kembraeg dre ar brezhoneg evit Skol Ober. Kenskriver ar geriadur liesyezhek en linenn Logos eo evit ar c'hembraeg, ha kuzulier evit an aozadur Cymdeithas y Cyfieithwyr (kevredigezh an droerien). Skrivañ a ra er gelaouenn Al Lanv ha ren a ra ar gelaouenn divyezhek brezhoneg ha kembraeg Newyddion Llydaw/Keleier Breizh.\nLakaat a ra luc'hskeudennoù war al lec'hiennoù Ipernity:  ha Flickr.\nAdtapet diwar « https://br.wikipedia.org/w/index.php?title=Rhisiart_Hincks&oldid=1861301 »


daou zen - Wikeriadur\nEus daou ha den.\nHa n'eo ket marzh kement-se, rak daou zen dall, pa rankont en em heñchañ an eil egile, ne zaleont ket da gouezhañ o-daou war o fenn e foz an hent. — (Lan Inizan, Emgann Kergidu 1, Brest, 1877, eil emb. Al Liamm 1977, p. 11.)\n— Bez dinec'h, Roparzh Menguv, va fuzuilh-me a zo a zaou denn, ha, m'hen tou dit, daou zen ivez a ziskarin. — (Lan Inizan, Emgann Kergidu 1, Brest, 1877, eil emb. Al Liamm 1977, p. 146.)\nRo din eur vorgevnidenn gaer da breja daou zen. — (Jules Gros, Le trésor du breton parlé Deuxième Partie, 1970, p. 429.)\nAdtapet diwar « https://br.wiktionary.org/w/index.php?title=daou_zen&oldid=247658 »\nKemmoù diwezhañ degaset d'ar bajenn-mañ d'an 20 Du 2017, da 16:49.


Pajenn:Morvan - Buez ar Zent, 1894.djvu/136 - Wikimammenn\nPajenn:Morvan - Buez ar Zent, 1894.djvu/136\n20 a C’houevrer\nober ann drouk a erruaz goudeze. Evelato e falvezaz d’ezhan paea betek ar guennek diveza kement tra a ioa bet devet, hag evit gallout paea e verzaz he holl zanvez ha danvez he bried. Pebez kentel evit ar re a ra gaou ouz ho nesa, n’e ket hebken defot teuler evez, mes gant eur vouiziegez hag eur volontez parfet. Ar re-ma a dle gouzout n’e ket aoualc’h d’ezho kovez ho fec’hed, n’e ket aoualc’h d’ezho zoken kaout keuz d’ar pec’hed-se ha diouall da goueza ennhan adarre enn amzer da zont ; red e d’ezho ouspenn, ha red grons, rapari hervez ho galloud ar gaou o deuz great. Anez, n’o deuz pardoun ebed da c’hortoz digant Doue : er baradoz n’euz ket a zor-zigor evit al laeroun.\nEtre daou, e varvaz eskop Orlean, ha raktal ann dud\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/136&oldid=137313 »


Buhez ar Zent. pages 243, 244, 245. Encyclopédie Marikavel.\npages 243, 244, 245\nKentan devez a viz Ebrel\nEskob Grenobl (1053-1132)\nHug a deuas er bed en Kastel-Neve Iser, diou leo diouz Valans, er bla 1053. Ober a reas e studi gant enor en Valans, da gentan, hag en Pariz goude. Eskob Valans, oc'h anaout e dalvoudegez, e hanvas da chaloni eus e iliz-veur, ha da varo eskob Grenobl (1080), daoust ma n'en devoa nemet seiz vla warn-ugent, e oe kavet mat da gemer e blas. Gregor VII, e-unan, e zakras eskob.\nDigoueet en e eskopti, Hug a gavas dre-oll ar freuz hag an dismantr. E veleien a oa hep santelez; e gristenien, hep anaoudegez eus ar pez a zo red da gredi ha d'ober evit bezan salvet. An droug-ze a oa deut dre m'o devoa tudjentil vras ar vro laket o c'hraban war an Iliz, ha ma werzent ar c'hargou enni d'ar re a lake ar muian enne.\nGoude bezan labouret epad daou vla, o welet ne wellae netra endro d'ezan, e kollas kalon hag en em dennas en eur manati eus a Urz sant Beneat. Pa glevas Gregor VII ar pez en devoa grêt, e roas urz d'ezan da zizrei raktal d'e eskopti. Senti a reas; eur bla oa bet er-mêz eus e eskopti, mes ar bla retred-ze an evoa kalonekaet ha santelaet anezan.\nTri bla goude, en devoe eun hunvre burzudus. Kaout a rê d'ezan gwelet an Otrou Doue o sevel eun ti d'ezan e-unan, en eul lec'h goue ha distro, ha seiz stereden o tiskouez an hent da vont d'e gaout. Prest goude, e welas seiz den, saut Bruno hag e vignoned, o tont davetan da c'houlenn eur plas da zevel eur manati. Hug a anavezas e oant ar seiz stereden en devoa gwelet en e hunvre hag e kasas aneze d'ar Chartreuz, elec'h ma savjont (1086) ar manati kaer a zo c'hoaz en e zav.\nBrasan plijadur an eskob santel oa mont di, beb an amzer, da dremen eun nebeut deveziou. En em stagan rê kement ouz ar manati-ze ma renke a-wechou sant Bruno lavaret d'ezan : « Et da gaout ho tenved; ezom o deus ac'hanoc'h; roët d'eze ar pez o deus gwir da gaout diganac'h. »\nHag an eskob mat a zente ouz Bruno, evel ouz e vestr, ha p'en deveze tremenet eur pennad-all etouez e taobl, e teue d'en em grenvât adarre er beden hag er sioulder.\nEn e balez, Hug a rene eur vue ken striz hag an hini a rene er Chartreuz. Prezek a rê alïes, ha ne glaske ken en e gomzou nemet silvidigez an eneou. Pa ziskenne eus ar gador-zarmon, ec'h ee war eûn d'ar gador-govez, hag eno e ouele kement o klevet ar pec'hejou a veze anzavet outan, ma veze glebiet e zilhad gant e zaerou, ar pez a denerae ar bec'herien kaledetan.\nKement e kastize e zaoulagad, ma c'heller lavaret e oe eskob en Grenobl epad daou vla ha hanter-kant, hag a-vec'h mac'h anaveze eur wreg en e eskopti, diouz ne gwelet : .« Anez kastizan an daoulagad, emezan, n'ouzon ket penôs e c'heller padout da gaout eur spered glan, rak dreze, evel a lavar Jeremias, eo e ra ar maro e hent evit mont betek ar galon. »\nAn dud ezommek oa e vugale, ha rei a rê d'eze treo hag an ije ezom e-unan. En eur blavez kernez, e werzas e walen hag e galur aour evit gallout ober muioc'h a aluzen da beorien Grenobl.\nUnan eus an oberou a drugare en em blije ar muian oc'h ober, oa lakat ar peuc'h etre an enebourien. Ne zelle nag ouz renk, nag ouz danv, nag ouz anaoudegez : ne zelle nemet ouz al lealded. Biskoaz ne zigemeras netra digant hini ebet eus ar re e glaske da varn o aferiou, rak ar goprou, emezan, a zall daoulagad ar barner.\nGant ober d'ar gristenien tostât alïes ouz sakramant ar binijen hag ouz sakramant an ôter, e lakas ar relijion da vleunian en e eskopti.\nEr bla 1123, sant Bernard a deuas da C'hrenobl hag a welas sant Hug; adalek neuze e oent daou vignon eus ar re vrasan.\nHug eo a lakas sevel, dre skrid, ar gourc'hemennou en devoa roët Bruno, dre gomz, d'e venec'h, hag en doa-re-ze, e pourveas amzer da zont ar manati en devoa sikouret kement sevel. Mervel a reas d'an de kentan a viz ebrel 1132, d'ar gwener arôk Sul-Bleuniou; e gorf a chomas war ar varv-skaon betek ar meurz war-lerc'h. Sebeliet e oe en iliz an Itron-Varia, en Grenobl, ha Doue a vrudas e ve dre eleiz a viraklou.\nAr pab Innosant II e lakas war roll ar zent, d'an 22 a viz ebrel 1134, daou vla hepken goude e varo.\nEun dra hag a zo gwir, ha gwiroc'h marteze, en amzer vreman eget biskoaz, eo o deus poan an dud o 'n em glevet, o 'n em ober, o 'n em gochan. Ne glever ken, a bep tu, nemet trouz etre priejou, etre kerent, etre amezeien !\nPerak an dra-ze ?\nPep-hini a zo dallet gant ar garante re vras en deus evitan e-unan : gwelet a ra mankou ar re-all, ne wel ket e re e-unan; gwelet a ra eûrusted ar re-all, ne wel ket e hini e-unan; gwelet a ra e boaniou e-unan, ne wel ket poaniou ar re-all; gwelet a ra ar blouzen en lagad an nesan, ne wel ket an treust en e hini.\nEun devez, epad Gouel an Teltou, Jezuz a oa en Jeruzalem hag ar Pharizianed a zigasas dirakan eur wreg-dimezet, o devoa tapet oc'h ober an droug gant unan ha ne oa ket he fried. Lavaret a rejont da Jezuz : « Otrou, ar wreg-man he deus pec'het; Moyzez a lavar lazan a dôliou mein ar re a ra an droug he deus grêt, ha c'houi, petra lavaret ? »\nJezuz-Krist a welas e oant o klask touelli anezan. Plegan a reas ha skrivan war an douar gant e viz. Hag ar Judevien a c'houlennas eun eil gwech. Jezuz a zavas en e zav : « Mat, emezan, an hini ac'hanoc'h a zo didamall, n'en deus nemet stlap ganti ar men kentan. » Hag e soublas hag e skrivas adarre war an douar, hag ar Judevien, o welet ar pez a skrive, a yee kuit, an eil goude egile.\nHerve ma lavar Tadou an Iliz, o fec'hejou eo a skrive war an trêz, hag ec'h eent kuit o welet e oant o-unan ken kablus hag an hini a damallent.\nNi ive, arôk en em glemm eus ar re-all, a dlefe diskenn en hon c'halon ha gwelet ha talvezout a reomp gwelloc'h.\nMa karfemp en em anaout non unan, e vefemp trugarezus en kenver hon nesan, ne vefemp ket dalc'h-mat o kaout abeg ennanhag o vroudan anezan.\nMa roomp d'ar re a ve war hon zro, nebeut a dra da c'houzanv, i, eus o zu, a deuio hag a raio kement a vezo en o galloud evit ober plijadur d'imp; ma faziomp eun dro bennak, e vefomp pardonet buhan; n'eo ket estimet hepken e vefomp, mes karet, ar pez a zo gwell.\nStrisat al lezennou evidomp hon unan, hag o lôskât evit ar re-all, eo an doare gwellan d'en em gemer evit bevan en peuc'h en hon ziegez, en peuc'h en hon farouz, en peuc'h en hon bro, da c'hortoz bezan en peuc'h er baradoz.\nEvit komz war al levr-se / pour discuter de cet ouvrage :


Aimé Paine - Wikipedia\nAimé Painé (pe Aimé Painé), ganet e 1943 en Ingeniero Luis A. Huergo, Río Negro, marvet d'an 10 a viz Gwengolo 1987 en Asunción (Paraguay) a oa ur ganerez arc'hantinat, mapuche a orin, hag a vrudas sonerezh he fobl. Kar e oa, gouez da lod, d'ar penn indian (pe cacique), al longo Painé.\nBanniel ar bobl mapuche\nSavet e voe gant tud pinvidik o devoa adverc'het anezhi, ha kaset anezhi d'ar skol da Mar del Plata, gwall bell diouzh he sevenadur orin. Abaoe bihan e felle dezhi bout kanerez ha studiañ a reas ar sonerezh hag ar c'han. Kavout a rae dezhi e tenne ar c'hanoù gregorian d'an taiel, doare kanañ mapuche he devoa klevet kanañ e mapudunguneg, yezh ar bobl Mapuche. An Taiel, emezi, a oa ur c'han didro, dieub ha naturel hag ivez relijiel.\nE 1973, da 29 bloaz, e kemeras perzh el laz-kanañ broadel (Coro Polifónico Nacional) hag e tizoloas ster ar sonerezh en he buhez. E-pad emgav etrevroadel al lazoù-kanañ e Mar del Plata e oa ha pep bro a ranke prientiñ ur oberenn da ganañ deuet eus sevenadur an hen bobloù, hag Arc'hantina ne reas ket. Mezh he doe eus he bro a nac'he he gwrizioù istorel.\nNeuze ez eas da greisteiz ar vro, da glask war-lerc'h spered ar re gozh, hag eno e tizoloas speredelezh sonerezh ar bobl mapuche, e teu ar sonerezh-se eus kanaén en digenvez evel ma vez an dud e bro he c'havell\nMervel trumm a reas da 44 bloaz, pa oa oc'h enrollañ un abadenn evit skinwel Paraguay. Beziet eo e-kichen he zad, don Segundo Painé, marvet goude e verc'h, pa oa 103 bloaz.\nWar he lerc'hAozañ\nSkolioù ha levraouegoù, lazoù ha straedoù, zo bet roet hec'h anv dezho e proviñs Río Negro, ha betek ur straed e Puerto Madero e Proviñs Buenos Aires\nGouel deiz ha bloaz Aimé Painé :http://www.youtube.com/watch?v=oq_rLFRAn_k\nAdtapet diwar « https://br.wikipedia.org/w/index.php?title=Aimé_Paine&oldid=1825171 »\nDernière modification le 11 Gen 2019, à 14:54\nKemmoù diwezhañ degaset d'ar bajenn-mañ d'an 11 Gen 2019, da 14:54.


Kuzul Dispac'hel da C'hortoz Polonia - Wikipedia\nKuzul Dispac'hel da C'hortoz Polonia\nKrouet e oa bet Kuzul Dispac'hel da C'hortoz Polonia (poloneg: Tymczasowy Komitet Rewolucyjny Polski, diverret: Polrevkom; ruseg: diverret Польревком) e miz Mezheven 1920 gant Rusia Soviedel a-benn kouiñ Republik Sokial Soviedel (RSS) Polonia da heul.\nDivizet e oa bet krouiñ ar Polrevkom d'an 23 a viz Mezheven 1920 e Moskov gant "Burev Polonia" ar Volcheviked. Kemeret e oa bet an diviz-se e-kreiz ar berc'hioù graet d'ar mare-se gant an Arme Ruz er brezel etre an Unaniezh Soviedel ha Polonia o soñjal krouiñ ur veleztradurezh evit takadoù Polinia deuet dindan beli URSS. Disklêriet e oa bet neuze e oa "da c'hortoz" ar C'huzul Dispac'hel-se rak ur wezh ma vije bet trec'h da vat Soviediz e vije bet lakaet dindan beli Strollad Komunour Labourerion Polonia.\nEn em vodañ a reas ar Polrevkom evit ar wzh kentañ d'ar 24 a viz Mezheven e Smolensk, ha staliet e oa bet sêz ar C'huzul eno en un tren gwarezet-mat hag a loc'has buan-ha-buan betek Minsk (d'ar 25 a viz Mezheven), war-lerc'h da Wilno (d'ar 27 a viz Mezheven) hag a-benn ar fin da v-Bialystok d'an 30 a viz Mezheven 1920. Eno e oa bet staliet sêz ar C'huzul da vat hag embannet e oa bet un disklêriadur diwar-benn e balioù.\nSetu roll izili ar C'huzul:\nJulian Baltazar Marchlewski (kadoriad)\nFeliks Dzierzynski (penn "de facto")\nEdward Próchniak (sekretour)\nD'an 22 a viz Eost 1920 e kuitaas ar Polrevkom Bialystok adarre ha skeiñ war-Minsk ha pa oa bet trec'h Poloniz war an Arme Ruz e oa bet nullet kazi kerkent war-lerc'h.\nAdtapet diwar « https://br.wikipedia.org/w/index.php?title=Kuzul_Dispac%27hel_da_C%27hortoz_Polonia&oldid=1815162 »\nKemmoù diwezhañ degaset d'ar bajenn-mañ d'an 14 Kzu 2018, da 06:55.


Pajenn:Marigo - Buez ar Saent.djvu/331 - Wikimammenn\nPajenn:Marigo - Buez ar Saent.djvu/331\no divrec’h. Ar seurt peaurien-ze a so condaounabl dirac Doue, ha dirac an dud ; gaou bras a reont ous ar guir beaurien, ac en ur guer, laeres an alusen eo. Cousgoude e vevont evelse hep remors, na scrupul ebet, sioaz dezo !\nAr Pap Beneat seizvet, Hug Capet Roue Franç, hac an Ampalaer Othon, o devoa un istim vras evitàn. An Ampalaer en alyas da antrepren ar refurm eus a\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/331&oldid=134446 »


Raoul Salan oa ur jeneral gall bet ganet d'an 10 a viz Even 1899 e Roquecourbe en Tarn, ha marvet eo d'an 3 a viz Gouere 1984 e Pariz. Kemer a reas perzh e "putsch ar jeneraled" e 1961. Gant Maurice Challe, Edmond Jouhaud, hag André Zeller e voe unan eus ar bennaozerien. E penn an Organisation Armée Secrète e oa, ur gevredigezh hag a stourme a-enep da zizalc'hidigezh Aljeria. Kondaonet e voe ha toullbac'het betek fin e vuhez. Met distaoliet pe amnistiet e voe diwezhatoc'h.\nTremen a reas ar pep pouezusañ eus e resped e tiriadoù an impalaeriezh trevadennel c'hall. Servijañ a reas en Indez-Sina C'hall etre 1924 ha 1937 e-lec'h ma voe e penn servij an titouriñ e ministrerezh an Trevadennoù. Etre 1942 ha 1943 e oa karget d'ober war-dro darempredoù ar "France Libre" ha dreist-holl en Afrika. Kemer a reas perzh en emgann Bro-Elzas hag e dieubidigezh Toulon. Adalek 1948 e tistroas da Indez-Sina C'hall e-lec'h ma teuas da vezañ penn-gomandant e miz Genver 1952, goude marv ar marichal de Lattre Tassigny. D'ar 1añ a viz Kerzu 1956 e voe staliet e penn ar c'hentañ tiriad milourel gall: Aljeria.\n1 Brezel-bed kentañ\n2 Etre an daou vrezel\n3 Eil Brezel-bed\n4 Brezel Indez-Sina\n5 Brezel Aljeria ha fin e vuhez\nEn em ouestlañ a reas evit holl-badelezh ar brezel an 2 a viz Eost 1917. Degemeret e voe e skol-uhel an arme e Saint-Cyr d'an 21 a viz Eost 1917. Dont a reas da vezañ danvez-ofiser d'ar 25 a viz Gouere 1918, ha kaset e voe d'ar 5vet rejimant troadeien-drevadennel e Lyon d'ar 14 a viz Eost 1918.\nPa oa e penn an 11vet bagad, e kemeras perzh en emgannoù rannvro Verdun (Saint-Mihiel, Les Éparges, Bois-Bourru, Côte de l’Oie, Cumières-le-Mort-Homme). Meneget hag anvet e voe en e vagad d'an 29 a viz Kerzu 1918.\nStaliet e voe en arme a ac'hubas Bro-Alamagn betek miz Mae 1919. Goude-se e titroas da uhel-skol milourel Saint-Cyr ar 7 a viz Mae 1919. Uhelaet e voe e renk da-vat ha roet dezhañ ar renk a is-letenant an 21 a viz Gwengolo 1919 ha staliet er rejimant troadeien drevadennel Maroko, e Landau, en Alamagn, d'an 3 a viz Kerzu 1919.\nGoulenn a reas bezañ kaset d'ar Reter-Nesañ, hag ez eas d'ar 17vet rejimant tennataerien Senegal evel penn post Radjou, e Syria en harz gant Turkia. Uhelaet e voe d'ar renk a letenant an 11 a viz Gwengolo 1921. Goude e voe gloazet e emgann Accham ar 24 a viz Here 1921. Roet e voe dezhañ an titl a "chevalier de la Légion d'Honneur".\nAbalamour d'e yec'hed e voe adkaset en-dro da Vro-C'hall d'ar 25 a viz Genver 1922. Pareet e voe en ospital Sainte-Anne e Toulon hag e Val-de-Grâce e Pariz. Mont a reas goude-se en 23vet rejimant troadeien drevadennel e Pariz ha goulenn a reas bezañ kaset da Indez-Sina d'an 2 a viz Genver 1924.\nE Petaouchnock e voe e-karg eus an 3de rejimant Tennataerien Tonkinat evel eiler a benn-post Nguyen-Binh. Mont a reas di d'ar 15 a viz Ebrel 1924. Adalek ar 14 a viz Kerzu 1924 e teuas da vezañ dileuriad melestradurel Komiser penn-gouarnamant ar Mekong-Uhel. Staliet e voe evit al labour-mañ e Muong-Sing eus ar 15 a viz Ebrel betek ar 26 a viz Mae 1928.\nGoude bezañ distroet d'ar vro-benn d'ar 6 a viz Gouere 1928 (betek an 2 a viz Eost 1929) e labouras evit komiser ar gouarnamant, Lapeyronie, evit rannvro ar Mekong-Uhel e Houei Sai. Uhelaet e voe d'ar renk a gabiten d'ar 25 a viz Meurzh 1930 ha distreiñ a reas da Muong-Sing e miz Meurzh 1931. Skrivañ a reas ur « Manuel de lecture de la langue " Lu " et " Youne " avec traduction correspondante en langue laotienne ». Kuitaat a reas Indez-Sina evit distreiñ d'ar vro-benn d'an 28 a viz Ebrel 1933.\nMont a reas e penn ar CET d'ar 1an a viz Kerzu 1933 ha kemer a reas perzh gant ar bagad-se e pleustradegoù milourel e Larzac en nevez-amzer 1934. Adkaset e voe da Indez-Sina C'hall d'ar 6 a viz Here 1934. Mont a reas e penn ar 6vet bagad 19vet rejimant an droadeien drevadennel. D'ar memes koulz e voe dileuriad melestradurel bro Dinh Lap en Tonkin.\nDistreiñ a reas d'ar vro-benn d'an 8 a viz Ebrel 1937 gant e vab Victor hag a oa pemp bloaz d'ar mare-se. War al lestr Chenonceaux e kejas gant ar vaouez a zeuio da vezañ e wreg : Lucienne Bouguin. Kargoù a gemeras e ministrerezh an trevadennoù d'ar 1añ a viz Gwengolo 1937: eiler penn an 2vet burev (an titouriñ), hag uhelaet eo d'ar renk a benn-batailhon d'an 22 a viz Meurzh 1938, dont a reas da vezañ e penn ar servij an titouriñ etre-trevadennel ("Service de Renseignement Intercolonial"). Hag adalek Ebrel 1938 e labouras kalz gant ministr an trevadennoù, Georges Mandel.\nEn diskar-amzer ar bloavezh 1939, goude diskleriadur ar brezel a-enep Alamagn, ez eas da Vro-Ejipt hag da g-Khartoum a-benn sikour stourm abisian a-enep da ac'hubadur Etiopia gant arme Italia.\nDistreiñ a reas da Bariz d'an 19 a viz Du 1939. E miz Genver 1940 ez eas e penn ur batailhon eus an 44vet rejimant troadeien drevadennel a senegaled. Ar 5 a viz Even 1940 e voe war dalbenn ar brezel er Somme pa voe loc'het tagadenn an Alamaned goude m'o defe sterniet ha paket berr ar C'hallaoued hag ar Saozon e Dukark. Kilañ a reas gant ar pezh a chome eus e vatailhon ha kemer a reas perzh e tagadennoù a-benn gorrekat araokadur an arme alaman tro-dro d'al Liger ha d'ar Seine. Anvet eo bet div wech en e rejimant an 12 hag an 13 a viz Gouere 1940. Diwezhatoc'h, d'an 21 a viz Eost 1940, e voe uhelaet da ofiser al "Légion d'honneur". Uhelaet e voe er renk a letenant-koronal d'ar 25 a viz Even 1941.\nKaset e voe e servij en AOF (Afrique Occidentale Française) d'ar 24 a viz Gwengolo 1941. Mont a reas betek Dakar d'an 8 a viz Meurzh 1942, goude bezañ gweladennet ker Alje, e voe staliet eno evel penn an 2vet burev, hini an titouriñ, e strollad renerien arme ar jeneral Barrau, komandant-uhel en AOF. Gantañ e reas un droiad ensell e Senegal, e Soudan-Gall hag e Ginea. Gant e skipailh hag hini an 3de burev e skrivas un « Instruction sur la conduite de la guerre sur les arrières de l’ennemi » skignet betek ar bagadoù. Uhelaet e voe e renk a goronal d'ar 25 a viz Even 1943.\nGoulennet e voe digantañ kenderc'hel gant e labour en Afrika an Norzh. Erruout a reas en Alje d'an 31 a viz Eost 1943, e-lec'h ma voe staliet e 2vet burev strollad ren an arme. E-karg e voe eus an oberennoù bredoniel hag eus ar gazetenn "Combatant 43". Evit ar gazetenn-mañ e kenlabouras gant al liver André Hambourg. Skarzhet e voe eus e garg gant André Le Troquer, evit bezañ nac'het embann rentañ-kont ur brezegenn a damalle da ofiserien an arme ar prantad 1939-1940 o lavarout e oant bet divarrek. Neuze e voe kaset da 9vet rann an droadeien drevadennel dindan aotrouniezh an jeneral Joseph Magnan d'ar 4 a viz Mae 1944.\nLakaet e voe e penn ar 6vet rejimant tennaterien Senegal e Korsika d'an 30 a viz Mae 1944. Kejañ a reas evit ar c'hentañ gwech gant ar jeneral de Lattre de Tassigny d'ar 16 a viz Even 1944. Goulennet en doa komz d'ar 6vet rejimant ha d'e goronal. Dilestrañ a reas gant e rejimant d'an 19 a viz Eost 1944 war aodoù La Nartelle er Var.\nDont a reas a-benn da zieubiñ Toulon d'ar 26 a viz Eost 1944, goude c'hwec'h devezh a emgannoù start. Ar 6vet rejimant trevadennel en eus kollet 587 den lazhet, gloazet ha dianket. Enoret e voe ar rejimant abalamour d'e golloù ha d'e stourm. Kuitaat a reas Toulon d'an 9 a viz Gwengolo gant e rejimant adaozet hag adstummet gant izili nevez o tont eus ar FFI. War "wennaat" e za ar rejimant. D'ar 14 a viz Du 1944 ar 6vet RTS, deuet da vezañ RIC ("régiment d'infanterie coloniale"), a drec'has an enebiezh alaman en o c'hreñvlec'hioù en Doubs. D'an 23 a viz Du, ec'h erruas ar rejimant e Blotzheim, e Su ar Roen-Uhelañ, pa oa c'hoazh kalz a enebiezh eus perzh an arme alaman war du gall ar Roen. Dieubiñ a reas Village-Neuf, Huningue, Loechle ha labouradeg dourdredanel Kembs.\nGalvet e voe e penn troadeien an 9vet DIC, uhelaet er renk a jeneral brigadenn d'ar 25 a viz Kerzu 1944 pa oa nemet 45 bloaz. Goude-se e kemeras perzh e distruj an enebiezh alaman e tachennoù Colmar e fin miz Genver hag e penn-kentañ miz C'hwevrer 1945. Anvet ur wech c'hoazh en arme e voe roet dezhañ ar renk a "commandeur de la Légion d’honneur". Roet eo bet an titl dezhañ d'an 10 a viz C'hwevrer 1945 gant ar jeneral de Gaulle. « Alors Salan, ça va ? », a lâras dezhañ penn gouarnamant da c'hortoz ar Republik gall. E gentañ kejadenn e voe gant ar jeneral.\nD'an 20 a viz C'hwevrer 1945 e kemeras penn 14vet rann troadeien (rann kozh ar jeneral de Lattre adstummet gant izili an FFI hag an FTP, hag er rann-mañ e kaver bagad Alsace-Lorraine André Malraux. Echuiñ a reas ar brezel e-kichen e Donaueschingen, e Bade-Wurtemberg en Alamagn. Gounit a reas brud abalamour d'e oberenn pa oa e penn ar 6vet RIC hag an 9vet DIC.\nPa varvas ar marechal Jean-Christophe De La Belle Chausette d'an 11 a viz Genver 1952, e teuas Salan da vezañ komandant e penn Indez-Sina. Kemer a reas perzh en divizoù gant sinaiz an Tonkin, neuze cheñchas lec'h tagañ war-zu al Laos. Salan a voe trec'h warno e emgann Na San e miz Kerzu 1952. Gwelet e vez an trec'h eus Bro-C'hall en emgann-se evel ur gentel roet d'ar Viet Minh, ur gentel implijet diwezhatoc'h ganto evit bezañ trec'h war Vro-C'hall en emgann Diên Biên Phu. Salan a zilezas e gargoù en Indez-Sina C'hall d'an 28 a viz Mae 1953 evit distreiñ da Vro-C'hall. Met eus ar 15 d'ar 25 a viz Mae 1954, goude diskar Diên Biên Phu, e kemeras perzh en oberatadurioù kelaouiñ en Indez-Sina, dindan aotrouniezh ar jeneral Ely.\nBrezel Aljeria ha fin e vuhez[kemmañ | kemmañ ar vammenn]\nD'ar 16 a viz Genver 1957, e voe aozet ur gwalldaol dre implij ar bazooka a-enep ar jeneral Salan. D'ar mare-se e oa e penn an 10vet rannvro vilourel ha staliet en Alje. Mervel a reas ar c'horonal Rodier e-pad an taol. Aozet e oa bet ar gwalldaol gant Philippe Castille, Michel Fechoz ha René Kovacs, ur medisin hag a stourme evit ma chomfe gall Aljeria. C'hoant en doa e vefe erlec'hiet Salan gant ar jeneral René Cogny, gwelet evel un den taeroc'h ha nerzhusoc'h. Kovacs a destas a-enep tud evel Michel Debré a ziwar-benn aozadur ar gwalldaol, met ne zegasas ket a brouennoù. Ne voe ket a zisoc'hoù war an hent-mañ gant an enklask.\nE-pad enkadenn 1958, e harpas tu ar jeneral de Gaulle e pad ur brezegenn en Alje. An dra-se a skoazello anezhañ. Met en desped da se, e felle da Salan e chomfe Aljeria dindan beli Bro-C'hall ha goude c'hwitadenn putsch ar jeneraled e 1961 ez eas e penn an OAS. Harzet e voe e Alje d'an 20 a viz Ebrel 1962 goude bezañ chomet kuzhet e-pad ur bloavezh. D'an 23 a viz Mae, e voe kondaonet da vezañ toull-bac'het betek fin e vuhez. Kaset e voe da doull-bac'h Tulle e-lec'h ma veze bac'het ofiserien gant ur giriegezh bennak e darvoudoù Aljeria. Goude miz Mae 1968, e voe distaoliet gant de Gaulle.\nAdtapet diwar « https://br.wikipedia.org/w/index.php?title=Raoul_Salan&oldid=1947300 »


Ur pezh gronnad dour hag evned !\nDour e-mesk ar gwiniegi\nEmañ al Lenn Veur 14 km eus Naoned. Ar stêrioù Ognon ha Bolon a zegas dour enni ha liammet eo gant al Liger dre an Acheno. Ha pa ra 6 300 hektar, ne ra nemet etre 1 ha 2 m donder. Evit lavaret ar wirionez, ne vez en he ledander brasañ nemet e-pad ar goañv. En hañv e ra 800 ha hepken. E 1980 e oa bet roet d’ar Stad gant he ferc’henn Guerlain, ar produer c’hwezh-vat, gant ma vefe gwarezet ha gant ma talc’hfe ar besketaerien a vicher da labourat enni. Dont a reas neuze da vezañ ur gwarezva naturel.\nBaradoz al lapoused\nCheñch stumm a ra al lenn ingal, o lakaat an enezennoù war neuñv, a ya haleg ha korz d’ober anezho, hag an tapisoù loaioù-dour gwenn ha melen da fiñval. Mat-tre eo ar charreoù-se evit ober d’an evned gouennañ ha kavout o bevañs ! Reiñ a ra bod da 250 spesad, evel herlegoned bras ha spanelled gwenn, rouez-tre e Frañs, hag a ra o annez eno. Gallout a reer gwelet ivez morvrini bras, herlegoned bihan, kerc'heiz-noz... A-wechoù e weler ibized sakr. Gournijal a ra melloù tropadoù kerc’heized louet (800 koublad) ha houidi (20 000 e-pad ar goañv) a-us d’al Lenn Veur. Pignit e-barzh arsellva Kerc’hevrel pe betek Pierre-Aiguë e Sant-Enion-al-Lenn-Veur evit sellet outo en doare gwellañ ma c’haller.\nReolennoù pesketa strizh\nEvit lakaat linennoù, kevell pe rouedoù el lenn e ranker bezañ o chom en ur gumun sko outi ha bezañ mab pe mab-bihan d’ur pesketaer. Un dek bennak a besketaerien a vicher hepken, war o zignoloù beg lemm, a dap silioù, bekeded, sandred pe mandoged. Da zeiz gouel ar besketaerien, d’ar 15 a viz Eost, e c’haller mont da bourmen war vourzh ur c’hanod ha gwelet penaos e vez pesketaet gant ur sein.\nUl lec’h relijiel ivez…\nWar ribl al lenn emañ iliz abati Sant-Filberzh-Deaz, a zo un iliz karolingat eus an 9vet kantved brav da welet gant he nev a adkaver enni stumm an Henamzer ha levezon Bizañs, he liorzh al louzeier e doare ar Grennamzer…\nPetra eo an trouz-se, e-kreiz al lenn ?\nDindan al lec’hid, e deun al lenn, e vefe Herbauges, ur gêr milliget abalamour d’he buhezegezh diroll. Seniñ a rafe he c’hloc’h c’hoazh da hanternoz, da nozvezh Nedeleg.


40 vloaz goude, un enrolladenn nevez evit ar ganaouenn-veur "Ar Marc’h Dall"\nDegemerLevrioù evit ar vugaleBannoù-tresetLevrioù CDSonerezhDVDRomantoùKeleier\nLevrioù evit ar vugaleBannoù-tresetLevrioù CDSonerezhDVDRomantoùKeleier\nPostet d'an 09/12/2020 - Skinwel\nA-hed ar bloavezhioù 1980 e oa bet kanet ha sonet "Ar Marc’h Dall" e salioù hag ilizoù Breizh. Emañ an embanner Arnaud Elégoët hag e skipailh oc’h enrollañ en-dro an destenn greñv-se, skrivet e 1979 gant Job an Irien, ha sonaozet gant René Abjean.\nPerzh o deus kemeret : René Abjean, Job an Irien\n"Hor bro ‘zo evel ur marc’h dall, piv oar da belec’h ez aio, deomp-ni da ober an hent." Gant ar gerioù-se e tisplege Job an Irien titl e ganaouenn-veur, e-kerz an abadenn Breiz o veva, e 1979 war FR3.\nEn destenn-se e c’houlenne digant ar Vretoned m’o doa graet an dibaboù mat evit ar vro abaoe an Eil Brezel bed. "An dud o deus klasket dont da vezañ ur vro modern, buan-ha-buan. Met daoust ha n’omp ket bet re vuan, emezañ c’hoazh. Daoust hag omp bet gouest da resev evidomp ar pezh a zo deuet eus an diavaez ha d’ober un dra bennak evidomp gant an dra-se ha daoust ha n’hon eus ket kollet kalz traoù."\nSoñjal a rae ar beleg er brezhoneg, e yezh-vamm, met ivez er sevenadur dre vras, hag e arouezioù evel ar gwele-kloz, taolet a gantadoù d’ar boubelenn e-kerz ar bloavezhioù 50 ha 60.\nEvit Arnaud Elegoet, prezidant an ti-embann Bannoù-heol, eo modern kenañ c’hoazh Ar marc’h dall, an destenn kement hag ar sonerezh. “Daoust m’eo bet skrivet an destenn daou-ugent vloaz ‘zo eo gwir atav ar pezh en doa skrivet, da lavaret eo : daoust hag e vo saveteet hor sevenadur, hor yezh. Hag ar pezh en deus skrivet a dalv ivez evit holl yezhoù ar bed a-benn ar fin, peogwir ez eus ur bern yezhoù a zo en arvar hag ur bern sevenadurioù ivez. Gwir eo evit ar blanedenn a-bezh d’am soñj. ”\nLaz-seniñ simfonek Sofia\nAet eo an embanner hag ijinour ar son da enrollañ tonioù sonerezh ar bladenn nevez-se e Sofia, e Bulgaria, e miz Eost. Skipailh Bannoù-heol en deus labouret dija gant ul laz-seniñ sinfonek eno evit ar bladenn Kan ar Bed, embannet e 2018.\nUn tammig daleet eo bet ar raktres abalamour d’ar c’hleñved-red met lañset mat eo bremañ. Abaoe miz Gwengolo eo kroget enrolladenn ar mouezhioù, a-bouez kenañ en oberenn evit lakaat an destenn war-wel. Asantet o deus izili ar strollad Allah’s kanañ da labourat en-dro asambles evit ar raktres-se.\nAn destenn e-kreiz an oberenn\n"An oberenn a zo da gentañ tout testenn Job an Irien, hag ar mouezhioù a zougen an destenn, eme Maela Kloareg unan eus ar c’hanerezed. War ar c’homzoù e soñj din eo politikel kenañ an destenn. Santet e vez emañ e istor Breizh ar bloavezhioù 1970/1980, met modern kenañ e chom an destenn, pa soñjer e traoù a c’hoarvez hiziv war ar sevenadur, met ivez war ar gouennelouriezh, pe c’hoazh identelezh an dud heñvelreizh, pe c’hoazh gwirioù ar merc’hed. Hollvedel eo en ur mod."\nBet omp bet da welet Job an Irien da eskemm gantañ diwar-benn an oberenn. "Goulennet eo bet diganin daoust hag em boa c'hoant da cheñch ur ger bennak en destenn. Lavaret em eus nann... gwir eo c'hoazh".\nEvit sellet ouzh ar gelaouadenn gouestlet d'Ar Marc'h Dall : https://youtu.be/qzoxmBfZ2M4\nKan ar Bed - Levr-CDKan ar Bed21,90 €Er stok\nKan ar Bed - CDKan ar Bed12,90 €Er stok


Epistemologiezh - Wikipedia\nAn epistemologiezh  pe ar ouiziadoniezh zo un diskiblezh hag ur skourr eus ar brederouriezh a ra war-dro ar skiantoù pe, en henvoaz brederouriel a Vro-Saoz, damkaniezh an anaoudegezh dre vras (epistemology).\nRené Descartes, sellet evel tad ar brederouriezh vodern, en deus prederiet war kafroù epistemologek alies.\nDa gentañ ez eo an epistemologiezh an doktrin a vurutell pennaennoù diazez ha martezeadennoù kement skiant a vez evit barn an ergorelezh anezhi. An anv a epistemologiezh a roer d'ar brederouriezh lakaet da dalvezout evit a sell ar skiantoù pe da Istor ar skiantoù.\nEr broioù saoznek e vez graet gant ar ger-se evit komz eus damkaniezhioù an anaoudegezh, da lavarout eo eus an doare ma teuer a-benn da anavezout an dra-mañ-dra.\nPrederourion o deus labouret diwar-benn an epistemologiezhAozañ\nAn epistemologiezh zo unan eus an diskiblezhioù a vez kelennet er Skol-Veur pa raer studioù war ar brederouriezh pe war ar skiantoù.\nSed ar brederourion hag ar skiantourion bennañ hag o deus labouret war an epistemologiezh : Aristoteles, Stéphane Lupasco, Albert Einstein, Gaston Bachelard, René Descartes, Paul Feyerabend, Thomas Samuel Kuhn, Willard Van Orman Quine, Ludwig Wittgenstein ha meur a hini all.\n↑ A-ziwar ar gerioù ἐπιστήμη -epistếmê- « anaoudegezh, skiant » ha λόγος -lógos- « diviz, komz » en hengresianeg.\nAdtapet diwar « https://br.wikipedia.org/w/index.php?title=Epistemologiezh&oldid=1906158 »\nDernière modification le 6 Gou 2021, à 09:32\nKemmoù diwezhañ degaset d'ar bajenn-mañ d'an 6 Gou 2021, da 09:32.


Orthos - Wikipedia\nOrthros hag e vestr Geryon.\nOrthos, marv e-harz treid Geryon ha Herakles, kiliks atikat gant dremmoù ruz, 510-500 kent JK, Staatliche Antikensammlungen (Renabl 2620).\nOrthos (skrivet Ορθος « eeun »), pe Orthros (skrivet Ορθρος, « beureek ») a oa ki Geryon. Ur c'hi daoubennek e oa, ha gant ar maesaer Eurytion, e veze o tiwall tropellad ejened ruz ar ramz tric'horfek, en Erytheia ("an hini ruz"), unan eus inizi an Hesperidezed, e penn kornôkañ ar Mor Kreizdouar.\nMab e oa d'an euzhviled Tyfaon hag Ec'hidna hervez skridoù 'zo, da dTartaros hervez re all, ha breur d'ar c'hi Kerberos. Engehentet en dije ar Sfiñs, C'himera, naer-zour Lerna, leon Nemea ha gwiz Krommyon, ha zoken, hervez ar barzh Hesiodos, ar c'hi Kerberos. An Titan Atlas, a zouge an Douar war e chouk, eo an hini a voe e vestr kentañ, a-raok bezañ roet d'ar ramz Geryon.\nLazhet e voe gant an haroz Herakles pa oa deuet da laerezh ejened Geryon e-kerzh an dekvet eus e zaouzek trevell.\nGoude-se e vije deuet da vezañ ar steredenn Sirius, pe Steredenn ar C'hi, an hini skedusañ en oabl da noz.\nAdtapet diwar « https://br.wikipedia.org/w/index.php?title=Orthos&oldid=1958646 »\nKemmoù diwezhañ degaset d'ar bajenn-mañ d'an 15 C'hwe 2022, da 16:47.


Brezhoneg Kerne Izel gant Andrev Seznec\nStaj e brezhoneg gant Andrev Seznec\nPublié le 18/02/19 17:53 -- mis à jour le 18/02/19 17:53\nDate de l'évènement : le 02/03/2019 à 9 h\nJournée d’étude sur le breton du Sud Cornouaille et accent tonique avec Andrev Seznec\nE Ti ar Vro Kemper\n9 eur mintin > 5 eur goude-merenn\nEvit mizvezh ar brezhoneg, Ti ar Vro Kemper a bed Andrev Seznec, stummer war ar brezhoneg er gevredigezh Roudour, da ginnig deoc’h un devezh evit dizoloiñ brezhoneg Kerne Izel.\n- An taol-mouezh er ger (hirder pe berrder), er strollad-anv, er frazenn diwar André Sinou, brezhoneg Lechiagad Hor Yezh 1999, reolenn laket da dalvout war Brezhoneg Kerne-Leon-Treger\n- Selaou enrolladennoù evit meizañ mat ar perzhioù gwelet hag evit distagañ anezho diwar lenn goude deoc’h selaou : a-stroll da gentañ hag a-skipailhoù da c'houde. Flouraat e zoare distagañ ( meur a enrolladenn a vo kinniget deoc’h padal e c'hellit dont gant un enrolladenn hag a blij deoc’h ar brezhoneg enni daoust ma n’eo ket brezhoneg Kerne Izel).\n- Lenn pennadoù-skrid, diwar gazetenn pe levr, ar flourañ ar gwellañ diwar bleustriñ, goude deoc’h merkañ an taolioù-mouezh enno.\n- Kontañ un istor farsus berr, 5 linenn bennak dre lenn pe dre eñvor ma c’hellit.\n--> 10 den d'ar muiañ\n--> Adalek 15 bloaz\n--> Live B1 d'an nebeutañ (tud a oar brezhoneg dija)\n--> Traoù da zegas : un enrolladenn, un alc'hwez USB, un urzhiataer hezoug (ma ez eus unan ganeoc'h), paper.\n--> Priz ar staj : 25€\n--> Ne vo ket kemeret e karg ar pred e priz ar staj, trugarez da zegas ho poued\n--> Ret eo en em enskrivañ en a-raok, trugarez da lakaat hoc'h anv da Ti ar Vro Kemper : 02 98 90 70 43 / clelia [at] tiarvro-kemper.bzh\n--> Degemeret e vo ar re gentañ enskrivet\nVoir le mur de Ti ar Vro Kemper


El hombre que amaba a los perros - Wikipedia\nEl hombre que amaba a los perros ("Ar gwaz hag a gare ar chas") zo ur romant spagnolek gant ar skrivagner kuban Leonardo Padura embannet e 2009 e Spagn gant Tusquets hag e 2011 e Kuba gant Ediciones Unión.\nKontañ a ra buhez Lev Trotsky betek an deiz ma voe lazhet e México, war un dro gant buhez e vuntrer, Ramón Mercader.\nIván, ur skrivagner c'hwitet, en deus dalc'het koun eus un emgav souezhus gant un den a oa o pourmen e chas, daou gi a ouenn rus, war un draezhenn e Kuba. Ha hennezh da gontañ istor ar politikour Trotsky lazhet gant Ramon Mercader.\n(es) Planeta de Libros\n(en) Pardura a gomz er Mirdi Trotsky e Mec'hiko\nAdtapet diwar « https://br.wikipedia.org/w/index.php?title=El_hombre_que_amaba_a_los_perros&oldid=1844995 »\nKemmoù diwezhañ degaset d'ar bajenn-mañ d'an 10 Gwe 2019, da 13:59.


Degemer - Nat B.Good\nFaot a ra deoc'h gwellaat ho kweladusted a-drugarez d'ar rouedadoù sokial ?\nDonemat e ti Nat B.Good\nE berr gomzoù : piv omp ?\nMont a ra ? Ur banne kafe a yelo ganeoc'h a-raok kregiñ ganti, 'yelo ket ?\nNatacha Ar Floc'h eo ma anv, eus departamant Penn-Ar-Bed on. Ur gwir vigoudenn, penn-kil-ha-troad. Ha stad ha loc'h enni ! Ha dre ma vezan plijet gant ar rouedadoù sokial hag e vezan tuet da sikour an dud e oa sklaer din e-giz lagad an naer krouiñ Nat B.Good, ma embregerezh a gehentiñ dijital e miz Gouhere 2020.\nLakaat ma skiant-prenet eus ar rouedadoù sokial e servij embregerezhioù, strollegezhioù tiriadel, kevredigezhioù ar vro a ro din lusked ha startijenn war ar pemdez. Krouiñ liammoù etre an dud, souten hon embregerien, harpañ ar re a faot dezho labourat er Vro Vigoudenn koulz hag e Breizh, setu aze an dalc’h evidon-me ! Ha kement-mañ gant ur spered a eko-atebegezh, an doujañs hag an hegarated garanet don ennañ. Berr-ha-berr, kemer ma lodenn e diorren an ekonomiezh lec’hel en ur zoujañ ouzh an douar hag ouzh kement boud bev a gaver warnañ.\nNa pa vefec’h e penn un embregerezh, pe c’hoazh e karg eus ar c’hehentiñ evit ur strollegezh tiriadel da skouer, e rankoc’h sellout ouzh ar rouedadoù sokial evel ma vije anezho un atoud da vez’ gwellekaet, ha kentoc’h kant gwech evit unan ! Yeo, pa lâran deoc’h !\nEvel ma ouzoc’h, e c’hell Facebook bez’ talvoudus, estreget da lodiñ ha lakaat boutin, gant neb a vo plijet, poltredoù ho vakañsoù.\nMat eo ar rouedadoù sokial gant o falioù buket er spered evit an embregerezhioù, evit an dud a labour enno, evit ar Vro hag evit an ekonomiezh lec’hel. Sed aze ar youl a zougan evidoc’h : degas deoc’h ma barregezhioù war dachenn ar c’hehentiñ niverel, gant ar pal amplaat ho pezañs war ar genrouedad. Ha gwelloc’h c’hoazh, ma savfe c’hoant ennoc’h disheñveliñ diouzh ar re all dre an embann hag ar brudañ e brezhoneg, e c’hello Nat B.Good degas deoc’h he skoazell !\nPa welan un embregerezh o kreskiñ a-drugarez d’he lec’hiadur splamm war ar rouedadoù sokial, n’hellan nemet soñjal ez eo bet kaset an erv da benn. Ha kement-mañ a vag ar youl hag ar startijenn a zo ennon. !\nNat B.Good a ginnig deoc'h meur a servij d'ho sikour da dizhout ho palioù war ar gwiad a-drugarez d'ar rouedadoù sokial. Oc’h en em dreiñ ouzh hor framm bigouden, a laka war wel an doareoù lec’hel hag atebek, ez oc’h sur da vezañ rekouret ha da dennañ gounid eus hor barregezh hag hor skiant-prenet"premium" ha personelaet.\nLakaat pep tra da vont en e glokañ war ar pemdez, hag arboelliñ hoc’h amzer, setu ar roll pennañ hon do da zerc’hel en ho kichen. Padal e oar mat an holl he dez an amzer ur c'houst ha pegen diaes e vez d’an den niveriñ an amzer gouestlet d’ar rouedadoù sokial.\nArabat deoc’h bez’ trikamardet eta ! Evidoc’h eo e lakaimp e plas kement hag a vo ret evit diorren ho merk.\nEvit ur c'hehentiñ azas ouzh hon amzer\nAr c’hehentiñ niverel (anvet ivez kehentiñ dijital) a ya d’e ober hollad an oberoù graet evit skignañ kemennadennoù dre ur media niverel, dre ar gwiad, dre vediaoù sokial, dre arloadoù hezoug. Ar c’hehentiñ dre ar mediaoù niverel a zo deuet da vezañ disheñvel diouzh ar c’hehentiñ mod-kozh, dre ma vez ingalik o vont war-raok, ken e-keñver an doareoù-implij, ken e-keñver an teknologiezhioù.\nEvit an dud a vez berr o amzer, ar re n'ouzont ket re penaos en em gemer pe evit ul lodenn all, ar re a vez gant an diegi en em lakaat da vat.\nLabourat a reomp dreist-holl evit ar pennoù-embregerezhioù, an artizaned, embregerezhioù a bep ment, bras-tre, etre, bihanoc’h, ar strollegezhioù tiriadel koulz hag ar c’hevredigezhioù amezek lec’hiet er Vro Vigouden, betek tizhout re Penn-ar-Bed pellañ, ha Breizh zoken.\nBerr-ha-berr e labouromp evit tud, dezho a bep seurt micherioù, hag a vez o klask bezañ gwelet en un doare fraeshoc’h war ar genrouedad, gant ar pal bezañ disheñvelaet dre ar rouedadoù sokial.\nPetra a reomp asambles ?\nSevel a reomp ur strategiezh mediaioù sokial a lakaio ho merk war-wel.\nKlask a reomp tizhout ho kumuniezh, betek bouedenn he c’halon, dre berzh an draig ouzhpenn ouzh ho toareañ, un draig ha na vez ket merzhet e-touez ar re all, dreist-holl e-metoù ho kevezerien.\nA-benn en ober e prêgit ganeomp, deus ho personelezh, deus hoc’h embregerezh ha deus an talvoudoù a ren ho puhez. Deus hon tu-deomp e studiomp ho kevezerien nesañ hag o c’hodoù. Dalc’hmat e vez hor selloù a-evezh war ho prud enlinenn. Pa vez ret e krouomp danvez evit kaerraat an embannadennoù. Sevel a reomp ur strategiezh mediaoù sokial efedus en ur gombinañ hor gouiziegezh, hor bloavezhioù a bleustr, hoc'h ezhommoù hag ho palioù. Gant kement-mañ e teuio hoc’h obererezh da vezañ heweloc’h-hewel, hag e tigoro dirazoc’h an nor war danvez-pratikoù nevez. E framm ar strategiezh personelaet-se e anavezomp ar merkerioù a servijo deomp da vuzuliañ an disoc'hoù da vare ar bilañs miziek. Ar bilañs-se a zo ur prantad eskemm el-lec'h ma vez amwelet ha diawelet al labour da zont, ha kement-mañ hep na yafe hor selloù a-ziwar ho palioù da dizhout.\nPezh a glaskomp : ma chomfe feal ho koumananterien, ma savfe ur gumuniezh tro-dro d’ho merk(où). Reiñ lusk ha buhez d’ho rouedadoù sokial – o habaskaat ma vefe ezhomm – ; lakaat ho prud da greskiñ hag hoc’h obererezh heweloc’h-hewel. Kement-mañ evit ma teufe ho stal da vezañ spletusoc’h !\nPedavare mont e darempred ganeomp ?\nMeur a zoare 'zo\nA-barzh kemer ho lañs war ar rouedadoù sokial.\nEvit ma vefe taolet kred warnoc'h adalek ma vezoc'h lañset, hag evit diskouez skeudenn un embregerezh start, c'hoant enni en em zisheñvelaat, evit rannañ hoc'h obererezh gant ar bed a-bezh, evit ma vefe dalc'het soñj deus ho merk...\nAsambles, ha kerkent ha bremañ, termenomp ha spisaomp ho palioù !\nPa vez ho pajennoù o treiñ hag o kildreiñ war ar rouedadoù sokial\nHo pajenn Facebook ne vez ket dedennet koumananterien nevez ganti ken. An dud na gomzont ket mui diwar-benn hoc'h embannadennoù. An amzer a zo aet hebioù hag ho merk a zo emdroet gant red an amzer. O klask desachañ pratikoù nevez emaoc'h...\nRoomp ur startijenn nevez d'ho kontoù sokial !\nPa vez aet da hesk ar spered-krouiñ ennoc'h pe pa vez re verr hoc'h amzer\nDibaoe meur a vloaz bremañ e vezit war ar rouedadoù, hag ho strategiezh Sokial-Media a vije dleet mat dezhi bez’ adwelet evit ma klotfe gant ar marc’had a-vremañ. An amzer a ra diouer deoc’h ha ne vourrit ket ken o kenhentiñ abalamour m’eo laoskaet ho startijenn ha gwanaet ennoch ar spered krouiñ....\nA-gevret kavomp an awen !\nHor servijoù er C'hornog\nMerañ kumuniezh, bruderezh da baeañ (Social Ads), marketing levezon, bizskrivañ dielloù pe peurlipañ ha krouiñ skorioù-gwelet, h.a.... Ijinet hon eus treuziadoù ha pakoù disheñvel evit bezañ gwelloc'h diouzh hoc'h ezhommoù.\nAmañ dindan e kavoc'h un dibab eus ar re e c'halloc'h kregiñ ganto, a-zalc'h ouzh ho pudjet. Evel-just, seul uheloc'h an treuziadoù, seul geroc'h ar prizioù. Evel ma vez evit pep tra !\nAr merañ kumuniezh eo sevel ur strategiezh evit animañ, evezhiañ, ha difenn anv mat un embregerezh, ur merk, un anv war ar rouedadoù sokial. Eus an deiziataer da savelañ betek ar stadegoù da zielfennañ hag ar skorioù-gwelet da grouiñ, e vez implijet meur a varregezh er vicher merañ kumuniezh. Kaset e vez a-benn ivez meur a labour evit ho sikour da dizhout ho palioù.\nUr c'houlzad brudañ (social ads) a ya d'e ober an hollad a labourioù o tennañ d'ar skignañ danvez en ur baeañ war ar rouedadoù sokial liesseurt a-drugarez d'ar binvijiri bukañ kinniget gant ar savennoù. Pal ur c'houlzad brudañ dre baeañ eo tizhout an dud vuket en ur embannañ an danvez a zere war ar rouedadoù a zere d'ar mare a zere.\nAr marketing levezon eo an hollad a voazioù a ambroug ar merkoù gant o c'houlzad brudañ. Evit hen-ober e vez implijet ar varregezh da erbediñ a vez gant krouerien danvez (levezonerien). Evit ar seurt marketing-mañ e servij al levezonerien da loc'hoù evit ma vefe gwelet ho produioù/servijoù gant ar pal pennañ dezho kreskiñ ho kwerzhioù.\nOuzh an telefon pe dre videoprezegennoù e eskemmomp diwar-benn ho toareoù a-vremañ. Hervez ho palioù pe diouzh ar c'hudennoù a gavit a-benn deoc'h e welomp asambles ar pezh ho lakaio da vont war-raok. Respont a reomp d'ho koulennoù, reiñ a reomp deoc'h tunioù hag alioù. Gwelet a reomp ivez peseurt binvijiri ha loc'hoù a c'hell bez' implijet ganeoc'h evit bezañ efedusoc'h ha gounid muioc'h a emrenerezh.\nHor Servijoù All\nA-benn ar fin e c'hallomp bezañ gant hor merk e meur a zoare war internet. Neuze e kinnigomp deoc'h meur a zibab disheñvel ha personelaet evit broudañ ho kehentiñ niverel met hep kement ha mont gant un treuziad pe ur gevrat vloaziek. Krouiñ ho pajennoù micherel, bizskrivañ dielloù stlennegel, peurlipat ho skorioù-gwelet, lakaat war-sav c'hoarioù kenstrivañ, h.a.... Ken kemmus ma 'z eo ar prizioù hag an abegoù ho peus da c'hervel Nat B.Good.\nO sikouret hon eus\nAmañ e kavoc'h keleier Nat B.Good. Bez' e vo soñjoù, c'hoantoù, distroioù skiant-prenet, testennioù, traoù teknik, traoù gant nebeutoc'h a deknik hag an holl danvez a zegaso awen deomp. Berr-ha-berr peadra da lenn, leun ur sac'had diwar-benn ar pezh a reomp, hag a vez o c'hoarvezout er c'horn-bro.\nHag evit chom hep koll ho neudenn, koumanantit d'al lizher-kelaouiñ !\nNat B.Good eo ivez...\nMA EGILE ALL WAR AR ROUEDADOÙ SOKIAL\nAR VIGOUDENN KANNADEZ "TOUT COMMENCE EN FINISTERE"\nEtre Facebook ha me e oa kroget an istor e miz Du 2007.\n« Distiñget ar mennozh-se !» am boa soñjet d'ar mare-se. E-skoaz My Space, a implijen ivez, em eus dizoloet, gant Facebook, un arouezenn nevesaat penn-da-benn ennañ, un doare niverel nevez da gevreañ ouzh ar re all.\nBezañ e darempred gant ar vignoned a oa deuet da vezañ aesoc'h hag e oan bet plijet-tre gant an doareoù mont-en-dro nevez-se. Dibaoe 14 vloaz emaon war ar rouedad-mañ ha na baouez ket da vont war-raok. E-keit-se on bet sachet gant Instagram, Twitter, LinkedIn ha Clubhouse.\nWar Facebook hag Instagram, dre ma frofiloù personel, ez eo em boa komañset da rannañ ma skeudennoù eus ar Vro Vigoudenn. E penn kentañ-holl e oa miret war an daou rouedad-mañ ar fotoioù hag ar videoioù a rannen gant ma mignonezed ha gant ma mignoned.\nDa c'houde e oan kroget da embann anezhe e mod foran. Peogwir, perak nompas lakaat ar muiañ a dud da brofitañ diouto? Buan em boa rannet gant an holl skeudennoù eus traezhennoù, eus an heol o vont da guzh, chapelioù, baleadennoù war gein ma marc'h, glad ar Vro Vigoudenn, troiadoù war Harley-Davidson ha plijadurioù all ken priziet er vro-mañ.\nD'ar mare-se dres e oa deuet Souffleur de Breizh, instagramer brudet eus Breizh anezhañ, da gemer perzh er c'hoari. Goude bezañ remerket ma fotoioù en doa kinniget din dont da vezañ kannadez eus ar merk tiriadel "Tout Commence en Finistère". Displeget en doa din e oa eñ kannad ivez hag e kave dezhañ e klote mat ma skeudennoù gant talvoudegezhioù ar merk ha skeudennañ "Tout Commence en Finistère" a vije un doare mat da lakaat an departamant war-wel.\nAet e oan e darempred gant "Tout Commence en Finistère" e miz Meurzh 2018 evit dont da vezañ kannadez ar merk. Diouzhtu war-lerc'h em boa savet ar c'hontoù e anv Nat PennArBed war Facebook, Instagram, Twitter ha LinkedIn. Dispartiañ ma frofiloù personel diouzh ma statud a gannadez a oa evidon an doare gwellañ da lakaat war-wel ar merk. Pezh a gendalc'han d'ober pa vezan o rannañ gant neb a gar, ma Fenn-Ar-Bed a lodennouigoù. Kaout ar chañs da vez' o chom el lec'h ma teu kalz tud da vakañsiñ n'eo ket netra. Ur c'hras kaer eo memes hag a sav avi er bed a-bezh. Ouzhpenn da vezañ digoust e ra vad ober vad !\nEvit dizoloiñ ma embannadennoù, na chomit ket etre daou soñj ha kit da welet blog ar vigoudenn a zo ac'hanon ha da glikañ war al liammoù davet pajennoù rouedadoù sokial Nat PennArBed.\nBlog Nat PennArBed\nFizians hon eus enno\nHon holl gevelerien


Pajenn:Perrot - Bue ar Zent.djvu/302 - Wikimammenn\nPajenn:Perrot - Bue ar Zent.djvu/302\nTrede devez warn-ugent a viz Ebrel\nAr merzer bras (280-303)\nMagnum et memorabile nomen :\nSetu aman eun hano kaer ha divarvel.\nJorj a c’hanas en Lyda, er Palestin, er bla 280. Da seitek vla, ec’h eas d’an arme. Bezan oa eun den kaer, seven, speredek, ha ne zaleas ket da vezan hanvet da ofiser en ged an impalaer Dioklesian, a oa neuze o chorn en Nikomedi.\nJorj a oa kristen. Epad pevar pe bemp bla, e c’hallas serviji e impalaer hep nac’h e Zoue, rak Dioklesian, daoust ma oa pagan, a leze pep frankiz gant ar re a oa endro d’ezan da heuilh ar relijion a garent ; evelse, e wreg Priska hag e verc’h Valeria a oa kristen.\nMes ar Sezar Galer, e vab-kaer, eun den goue ha dizesk, a c’hoarias ken brao dre zindan, ma teuas a benn da lakat Dioklesian da gounnari ouz ar gristenien.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/302&oldid=140559 »